
I LUSTRO VAN I TJEDNIK 


OBITELJ 


U ZAGREBU 11. STUDENOGA 1934 

JEDAN IZMEĐU ZABORAVLJENIH IDEALISTA 

Na spomen f Josipa Heneberga 


Idealisti su ljudi, koji se zano- 
se svojim idealima, a ne nastoje 
iz toga izbiti osobne koristi, koji 
živu za svoje ideale, a ne žive od 
njih, koji su sretni i zadovoljni, 
-ako zai te svoje ideale mogu što 
učiniti, a ne traže za to nikakve 
plaće. Takvi idealisti obično osta- 
ju zaboravljeni, za njih se ne 
zna mnogo u javnosti, o njima 
čak nitko ne vodi računa ni on- 
da, kada njihovi ideali, za koje 
su živjeli, radili i možda vrlo 
mnogo žrtvovali, budu ostvare- 
ni: obično se tada nađu drugi, 
koji poberu rezultate rada ta- 
kvih zaboravljenih idealista. 

Takvih idealista nesebičnjaka 
ima svaki narod. Imamo ih i mi 
Hrvati, i to možda još više nego 
drugi, jer je nesebičnost uvijek 
bila osnovna crta u značaju na- 
šeg naroda. Tako posvuda kod 
nas možemo naići na ljude, koji 
se ističu darovitošću i plemeni- 
tošću nad svojom okolinom, koji 
čine mnogo lijepih i dobrih i ko- 
risnih djela, a da se za njih go- 
tovo i ne zna. A oni i ne traže, 
da se zna, jer im je dosta vlasti- 
to duševno zadovoljstvo. 

Takav jedan zaboravljeni ide- 
alist, koji je tamo prije četrde- 
setak godina igrao znatnu ulo- 
gu među tadanjom rodoljubnom 
omladinom, bio je i Josip Hene- k 
berg, koji se prije nekoliko mje- 
seci presilo na zagrebački Miro- 
goj i za čije ime se izvan užega 
kruga njegovih prijatelja uopće 
nije mnogo znalo. 

Ali bilo je vrijeme, kad se za 
nj znalo. »Naš Pepe«, kako su 
ga svi njegovi znanci i prijatelji 
nazivali, bio je jedan između 
onih mlađih Hrvata, koji su ta- 
mo pri koncu prošloga stoljeća 
sudjelovali u najvažnijim doga- 
đajima narodnoga pokreta. Ta- 
da su se isticale dvije misli vo- 
dilje u hrvatskom javnom živo- 


tu: rad oko sjedinjenja Dalma- 
cije s Hrvatskom i borba protiv 
Madžara, koji su s pomoću Au- 
strije sve više krnjili hrvatska 
prava. Dva važna događaja ozna- 
čila su te dvije misli vodilje ta- 
dašnjeg javnog života hrvatsko- 
ga osobito snažno. Jedan je od 



D R ANTE STARČEVIĆ 
Skica od Josipa Heneberga 


tih događaja bio pohod od 180 
Hrvata iz Hrvatske na otkriće 
Gundulićeva spomenika u Du- 
brovnik g. 1893.: ta je bila ma- 
nifestacija za sjedinjenje Dalma- 
cije s Hrvatskom, kojemu su se 
protivili ujedinjeni Talijani i 
Austrijanci. Drugi je događaj 
bio spaljivanje madžarske zasta- 
ve u Zagrebu na Jelačićevom tr- 
gu g. 1895.: to je bila demon* 
stracija protiv madžarske drsko- 
sti, pa je ona tadanjem caru i 
kralju Franji Josipu I., koji je 
baš tih dana bio u Zagrebu, imala 


pokazati, da Hrvati ne će uvijek 
trpjeti, da im Madžari sjede na 
grbači. Kod oba ta događaja bio 
je »naš Pepe« Heneberg jedan 
od glavnih sudionika. I da se ni 
u čem drugom nije istaknuo, već 
to samo zaslužuje, da se s tim 
zaboravljenim hrvatskim ideali- 
stom bar sada, kad ga nema vi- 
še među živima, donekle upo- 
znamo. 

Naš Pepe Bogom obdaren oso- 
bitima prirodnim darovima oštra 
uma, pronicava duha, nepresah- 
njiva zdravog humora, odličan 
poznavalac i ljubitelj glazbe, da- 
rovit i vrstan slikar. A osim tih 
umnih sposobnosti bilo je u nje- 
ga i nadasve dobro i plemenito 
srce. Po naravi skroman i nena- 
metljiv nije nikada težio za ne- 
kom slavom. Njegovo je najve- 
će zadovoljstvo bilo, kad je vi- 
dio druge oko sebe zadovoljne. 
Uopće je na sebe zaboravljao i 
živio samo za druge. Nije se ni- 
kada nikomu tužio. Svoje boli i 
patnje snašao je strpljivo i kada 
mu je bilo najgore, onda je još 
našao kakvu duhovitu i veselu 
primjedbu samo da uzdrži kod 
drugih vedro raspoloženje i ve- 
selje. Za vrijeme njegove po- 
sljednje bolesti, kad bi ustao i 
izašao, otišao bi nedjeljom na 
misu, a i za put u vječnost kr- 
šćanski se pripravio. 

Pepe se rodio u ličkoj metro- 
poli u Gospiću od oca Josipa He- 
neberga, po rodu Čeha iz okoli- 
ce Pardubice, i od majke Hrva- 
tice iz Gospića rođene Lovrić. 
Od oca, koji je po zvanju bio 
glazbenik, baštinio je veliku lju- 
bav, dar i razumijevanje za glaz- 
bu, a od majke je baštinio ple- 
menito srce, ličku oštroumnost 
i golemu nepokolebljivu ljubav 
za rodnu grudu. 

Već kao pučkoškolac daroviti 
je Pepe sastavio i »izdao« neka-? 

kav satiričko-humoristički listić, 
a kao realac 5. razreda izdavao 
je hektografirani list »Grič«. Ve- 
lik je smisao pokazivao i za gla- 
zbu, koju je neko vrijeme učio 
na zagrebačkom Glazbenom Za- 
vodu, ali je radi bolesti to morao 
napustiti. Posebnu darovitost je 
odavao za slikarstvo te je već 
kao srednjoškolac crtao za »Vi- 
jenac«, koji je uređivao Klaić, 
a nakon mature ga je Ivo Kr- 
šnjavi poslao u Beč na slikarsku 
akademiju. No brzo je bio po- 
zvan natrag, da polazi u Zagre- 
bu tek osnovani tečaj za izo- 
brazbu učitelja risanja, koji je 
Kršnjavi otvorio i prislonio ta- 
danjoj obrtnoj školi. To je bilo 
prvo veće razočaranje Pepino u 
životu. On je u svojem mladena- 
čkom poletu težio za višom 
umjetničkom naobrazbom, a eto 
bogac stipendista mora mjesto 
toga da uči crtanje, kako bi da- 
nas sutra postao učitelj crtanja 
na kojoj školi. Nije dugo izdr- 
žao i doskora napusti tu školu, 
pa radi toga izgubi stipendij i 
upiše se na filozofski fakultet 
zagrebačkog sveučilišta. 

Nastupilo je za nj doba teš- 
kog materijalnog stradanja, ali 
Pepe to nikomu ne pokazuje. Iz 
njega samo vrcaju šale i gdje se 
pojavi, tamo je smijeh, radost i 
pjesma. Gdjegod je kakva slava, 
zovu Pepu, ali kraj svih tih sla- 
va on teško kuburi živući od ma- 
le pripomoći roditelja i više bes- 
platne nego plaćene suradnje u 
pravaškim listovima. Kao sve- 
učilištarac polazi sa drugovima 
pjevačima i tamburašima na tur- 
neju u Dalmaciju, a kasnije sa 
uzornim hrvatskim đačkim tam- 


buraškim zborom na turneju u 
Rusiju. On je uopće proputovao 
gotovo sve slavenske zemlje, a 
još kao srednjoškolac propješa- 
čio sve hrvatske krajeve. Tako 
je jednih ferija dopro i do Trsta, 
gdje je pjesmom i ugodnim raz- 
govorom toliko oduševio ondaš- 
nje tršćanske potištene hrvatske 
krugove, da je o njemu izašao 
čitavi članak u »Našoj Slogi«, 
koja je tada izlazila u Trstu kao 
glasilo istarskih Hrvata. 

U lipnju 1893. odkriven je, ka- 
ko smo spomenuli, uz velike na- 
rodne svečanosti u Dubrovniku 
spomenik pjesniku Ivanu Gun- 
duliću. Iz Hrvatske polazi na tu 
svečanost elita tadanjeg hrvat- 
skog društva i javnog života. Na- 
ravski da nije smio manjkati naš 
Pepe. Netko se je već pobrinuo 
za trošak znajući, da će Pepe 
najbolje pogoditi držati rodo- 
ljubno društvo u ugodnom ras- 
položenju za vrijeme putovanja 
na posebnom parobrodu od Su- 
šaka do Dubrovnika. Prigodom 
povratka iz Dubrovnika dolazi 
Pepe na misao, da licitira jednu 
običnu praznu vinsku bocu u ko- 
rist gradnje Starčevićeva doma 
u Zagrebu, i uspije mu razigrati 
prisutne rodoljube jače kese, te 
su se međusobom nadmetavali, 
dok konačno ne ostane boca u 
rukama jednog imućnog zagor- 
skog vlastelina, koji je uz veliku 
novčanu otkupninu (ako se ne 
varam za 1200 forinti) postao 
dobitnik prazne boce, samo je uz 
to imao još pravo da poljubi je- 
dnu od prisutnih rodoljubnih lje- 
potica, koju si sam izabere. Tu 
zgodu i »čauša Pepu« opjevao je 
dr. Ante Tresić-Pavičić u pjesmi 


pod naslovom »Epinikij«, koja 
je tiskana u »Vijencu« godine 
1893. 

Kad je godine 1895. prigodom 
dolaska Franje Josipa I. u Za- 
greb hrvatska sveučilišna omla- 
dina u znak protesta protiv ma- 
đarskog presizanja u prava hr- 
vatskog naroda spalila javno na 
Jelačićevom trgu mađarsku za- 
stavu, opet tu nije manjkao Pe- 
pe. Bio je jedan od glavnih ak- 
tera kod tog spaljivanja. Došlo 
je do sudbenog progona sudio- 
nika, ali rasprava nije mogla 
uglaviti direktne počinitelje, jer 
su manifestanti bili zaključili ne- 
pokolebljivu solidarnost. U svom 
obrambenom govoru lijepo je 
Pepe govorio o narodnoj slobo- 
di, te mu je radi toga bila i odu- 
zeta riječ. Samo smo mi neki 
najpouzdaniji i najintimniji znali, 
tko je 6no zastavu polio ben- 
zinom, a tko opet potpalio šibi- 
cu. A Pepe je bio čovjek, koji 
nije nikada iz svojih patriotskih 
čina izbijao kakav kapital za se- 
be, nego je bio zadovoljan, ako 
je izvršio koje nacionalno' djelo. 
Radi toga čina bio je osuđen na 
3 mjeseca zatvora i isključen sa 
zagrebačkog sveučilišta. Kaznu 
zatvora je izvršio razveseljujući 
drugove, koji su s njim tamno- 
vali, ali je teško snosio posljedi- 
ce isključenja sa sveučilišta, jer 
nije imao sredstava, da nastavi 
studij na kojoj vanjskoj univerzL 

Uto se ostvarila njegova želja, 
da pođe na slikarske nauke. Rod- 
bina mu je smogla nešto najnu- 
žnijih sredstava, te je tako oti- 
šao u Mlinchen na slikarsku aka- 
demiju. Tu se međutim namjerio 
na djevojku, koja mu se je svi- 
djela, te odluči, da se njom ože- 
ni. Kao student nije mogao ni 
pomisliti, da provede tu svoju 
namjeru u život, osvane on jed- 
noga dana kod roditela u Otoč- 
cu i zamoli ih, da mu dopuste 
otvoriti u njihovoj kući u Otoč- 
cu gostionicu, jer on hoće da se 
ženi i na taj način misli osigurati 
egzistenciju sebi i ženi. Roditelji 
su bili u prvi čas zaprepašteni. 
Ipak mu na koncu dadoše pri- 
volu, da učini, što je namislio. 
Tako je Pepe postao valjda prvi 
birtaš u Hrvatskoj sa fakultet- 
skom naobrazbom. Nije on baš 
bio za gostioničarski posao, ali 
je našao odmah nov djelokrug* 

u kojemu je bio pozvaniji i jači. 
Okupio je oko sebe mlađe trgov- 
ce i obtrnike i u kratko vrijeme 
imao je Otočac odličan pjevački 
zbor, kojemu je zborovođa bio 
»tata«, kako su u Otočcu opće- 
nito nazivali Pepina oca. Iz tog 
doba spominjemo samo jednu 
zgodu, koja odaje Pepinu nada- 
renost. Pjevači prirede intimnu 
slavu u čast imendana zborovode. 
Prema običaju redale su se zdra- 
vice te je tako došao red i na 
Pepu, da pozdravi oca. On do- 
stojanstveno ustane, uozbilji se i 
sve je očekivalo govor, ali Pepe 
umjesto govora svojim zvonkim 
krasnim glasom zapjeva: 

»Sad, braćo, dignimo čašice, 
Kliknimo gromki »živio«. 

I našem dragom tateku 
Svaki je čašicu ispio. 

Nek Bog mu sreću dade 
I ljeta dugi broj, 

U zdravlju i veselju 
Sproveo čitavi život svoj! 

Poživio ga Bog!« 

I tekst i melodija bijahu mo- 
mentana improvizacija, ali tako 
uspjela, da su je odmah prihva- 
tili i ostali pjevači, pa se ta zdrat- 
vica i danas pjeva u hrvatskim 
društvima, premda još rijetki 
znadu, tko joj je autor. Pepe je 
postao motor za čitavi društveni 
život u Otočcu i to ga je toliko 
zaokupilo, da je gotovo i zabo- 
ravio, da bi on morao biti i — 
gostioničar . . . 

Nije dugo ni ostao gostioničar, 
nego se poslije majčine smrti 
preselio u Zagreb i stupio u slu- 
žbu arheološkog muzeja kao 
prepisivač natpisa i ukrasa sa 
starih spomenika. A kasnije pri- 
mi namještenje kod parobrodar- 
skog društva »Sjeveronjemački 
Lloyd« u Bremenu, koje je radi 
naših iseljenika trebala i Hrvata 
namještenika. Odsad je pa sve 
do kraja života naš Pepe bio u 
službi parobrodarskih društava 
te je s te strane pomagao i kod 
ostvarenja prvih dvaju hrvatskih 
hodočašća u Svetu Zemlju, ho- 
dočašća na međunarodne eu- 

Slika desno : 

TAMNIČKA SOBA ONIH MLADIH 
HRVATA, KOJI SU G. 1895. SPALILI 
U ZAGREBU MADŽARSKU ZASTAVU 
TE BILI ZATVORENI U BJELOVARU 
Skica od Josipa Heneberga 


haristijske kongrese u Irsku i 
Argentinu: ovom posljednjem se 
posebno radovao i želio i sam 
s njim poći, ali ga je pretekao 
poziv u vječnost. 

Takav je bio naš Pepe. Nije 
nikada prestao biti idealist. Za- 
nosio se za sve, što je lijepo i 
plemenito. Osobito je volio da 
se u časovima posebnog dušev- 
nog raspoloženja zabavi slikar- 
stvom. Njegova umjetnička 
ostavština sastoji se iz nekoliko 
uspjelih uljenih slika na platnu, 
većeg broja manjih slika u bo- 
jama, perom i olovkom, koje su 
u rukama privatnika, a ima mno- 
go toga nedovršenog, ali sve do- 
kazuje njegov neobični slikar- 
ski talenat.* Nemiran i nestalan 
život nisu dali, da se kao slikar 
u punoj mjeri razvije. A priro- 
đena mu skromnost nije mu da- 
la, da se i u javnosti istakne. Bio 
je pravi idealist, rođeni idealist 
i onda, kad je kao đače htio biti 
urednik, i onda, kad je sudjelo- 
vao kao sveučilištarac u narod- 
nom pokretu, i onda, kad je gla- 
zbom i slikom davao izražaj 
svom duševnom raspoloženju, 
kao i onda, kad je s tolikima 
drugima (među ostalima i sa 
Stjepanom Radićem) sjedio u 
bjelovarskom zatvoru radi spa- 
ljene mađarske zastave. Pa po- 
svećujući evo pažnju njegovoj 
uspomeni činimo to i radi tolikih 
drugih naših zaboravljenih idea- 
lista, kojima naša javnost mno- 
go duguje, jer po njimai se po- 
država i jača onaj opći naš na- 
rodni idealizam, koji je naš naj- 
veći ponos. /. H. 


* Donosimo na naslovnoj slici i na 
drugim stranicama ovog broj »Obi- 
telji« nekoliko njegovih slika. Op. ur. 


PEDESETA GODIŠNJICA 
STROSSMAYEROVE 
GALERIJE SLIKA 

Dne 9. studenoga o. g. navr- 
šilo se punih pedeset godina od 
otvorenja Galerije slika u Zagre- 
bu. Veliki đakovački vladika 
Josip J. Strossmayer, koji je Hr- 
vatima poklonio više značajnih 
kulturnih ustanova i zamašitim 
svojim radom uvelike zadužio 
naš narod, udario je temelje i 
prve galerije slika na Balkanu i 
sam prisustvovao njezinu sveča- 
nom otvorenju 9. studenoga g. 
1884. Taj veliki um i mecena 
imao je i profinjen umjetnički 
ukus, što najbolje dokazuje ve- 
lebna njegova katedrala u Đako- 
vu, oko koje je organizirao su- 
radnju ponajboljih graditelja i 
umjetnika svoga doba. Putujući 
stranim zemljama i potpomažući 
domaće umjetnike sakupio je li- 
jepi broj vrijednih umjetničkih 
djela, koja je poklonio Jugoslo- 
venskoj akademiji u Zagrebu, da 
budu prva osnovica za zbirku 
slikarskih radova na korist hr- 
vatske kulture i na ponos hrvat- 
skog naroda. Strossmayer je 
sve do svoje smrti pomagao za- 
grebačku galeriju slika i ona je 
danas ustanova rijetke vrijedno- 
sti, kojom se Zagreb ističe iznad 
ostalih gradova na Balkanu. Ju- 
goslovenska Akademija prigo- 
dom pedesete godišnjice Stros- 
smayerove galerije priredila je 
niz retrospektivnih izložba liko- 
vnih tendencija hrvatskih umjet- 
nika, u kojima je prikazan ra- 
zvoj i hronološki slijed posljed- 
njih stotinu godina hrvatske 
umjetnosti . . , 



861 


Naš roman 

ENGLESKI 


JANINA PJESMA 

NAPISALA FLORENCE L. BARCLAY - PREVODI 


( Nastavak ) 

VOJMIL RABADAN 


Jane uniđe u blagovaonicu sa doktorom Ma- 
ckenzie-om. Ovaj je u dvoumici pogleda. 

»No,« reče, »sad ću dakle dobiti svoje, zar 
ne?« 

Jane korakne ravno k njemu pruživši obje 
ruke. 

»Ah, narednice,« klikne, »dragi i vjerni na- 
rednice, vidite, što se čovjeku događa, kad 
obuče tuđe odijelo ... A moje muke dolaze otud, 
što sam uzela ime neke druge žene! Vi ste me 
dakle na prvi pogled prepoznali?« 

»Onog istoga časa, kad ste unišli,« izjavi dok- 
tor Rob. 

»Zašto niste ništa rekli?« 

»Pomislio sam, da vi svakako imate svoje ra- 
zloge, da budete sestra Rosemary Gray, a ne 
spada na mene da se miješam u vaše poslove.« 

»O, dragi čovječe! Je li ikada tko vidio većeg 
razbora i diskrecije! . . . Kad samo pomislim, 
kako ste mi ono rekli: ,1 tako ste nam eto sti- 
gli, sestro Rosemary Gray?’ a mogli ste mi na- 
prosto kazati: Zdravo, miss Champion, što vas 
vodi ovamo pod posuđenim imenom?« 

»To bih uistinu bio mogao da kažem, ali, hvala 
Bogu, nisam rekao!« 

»Ali,« nastavi Jane, »zašto ste se sada izdali?« 

Doktor Rob položi ruku na Janin lakat. 

»Dijete moje, ja sam stari čovo, i čitav sam 
život nastojao, da znam i ono, što mi se ne ka- 
zuje. Vi ste, eto, izdržali vrlo tešku kušnju, ne- 
samo prema Garthu, već i prema svima nama. 
Ja sam znao, da vi doskora ne ćete imati snage, 
da je podnesete, ako ne budete imali olakšanje, 
da svoju tajnu s nekim dijelite. A kad sam da- 
nas unišao, vaša su lica bila takova, te sam pro- 
sudio, da je taj čas kucnuo. Eto, vi ovdje imate 
prijatelja, koji bi, kao svi oni, koji su vas vi- 
djeli na djelu u Africi, dao rado i desnu ruku 
za poštovanu Jane Champion.« 

Jane ga pogleda očima punim zahvalnosti, ali 
je bila previše ganuta, a da bi mogla govo- 
riti. A doktor Rob nastavi: 

»Recite mi samo, dijete moje, ako možete, 
koji vas uzrok rastavlja?« 

»Ah, doktore,« odgovori Jane, »to vam je 
pripovijest nepovjerenja i zablude, a to nepo- 
vjerenje i zabluda potekli su od mene. A sad, 
dok vi pregledate Margery, ja se idem spremiti 
da iziđem, pa ću pokušati da vam ispričam tuž- 
nu pripovijest o onome, što se ispriječilo izme- 
đu nas i ogorčilo naša dva života;. Vaši će mi 
mudri savjeti pomoći, a vaše poznavanje ljud- 
skoga srca naći će možda neki puteljak, da nas 
izvede iz ovoga ćor-sokaka.« 

Dok je Jane prolazila kroz hali i htjela da se 
uspne stubištem, bacila je pogled prema zatvo- 
renim vratima biblioteke. Neki ju je nemir spo- 
pao: kako je na Gartha djelovalo pričanje dok- 
tora Roba? Jedino ona mogla je da nasluti snai- 


gu, kojom ponavljanje nekih uspomena djeluje. 
Jane osjeti, da ne može izići, a da se najprije ne 
uvjeri, da je Garthu dobro. 

Otvorila je ulazna vrata, zaobišla kuću do 
terase i pristupila prozoru knjižnice hodajući 
po travom obraslom obrubu. 

Nikada još nije skriveno promatrala Gartha 
znajući, da on mrzi i boji se pomisli, da bi se 
netko neviđeno ušuljao k njemu. Ali sada . . . 
Ovaj put samo! . . . Jane pogleda? Garth je još 
uvijek sjedio na stolici, ruke je skrstio na stolu 
i zario lice u njih. Grcao je od plača, kao što je 
Jane ponekada čula ljude da jecaju nakon 
teške operacije, koju su šuteći podnijeli. A usred 
suza Garth je šaputao: »Ženo moja! Oh, ženo 
moja!« 

Jane pobježe izgubljeno. Neka tajna intuicija 
govorila joj je, da bi upropastila sve, kad bi mu 
se u takvom času otkrila. Činilo joj se, kao da 
joj Deryckov glas šapće ponovo na uho: »Pa- 
zite! Ako marite za svoju i njegovu buduću sre- 
ću . . .« Uostalom, ne će morati da dugo čeka 
Kad se Garth smiri nakon ove oluje, zacijelo 
će u njemu prevladati potreba, da je opet nađe. 
Još neodaslano pismo bit će iznova napisano. 
On će reći: »Dođite!« I čas kasnije ona će biti 
u njegovu zagrljaju . . . 

Jane uniđe nečujno u kuću. 

Kad se sat kasnije povratila sa šetnje sa dok- 
torom Robom, srce joj je bilo puno sretnog 
očekivanja. Zatekla je Gartha, kako stoji pred 
okvirom prozora, osluškujući razne zvukove, 
koje je počimao da razlikuje. Čuvši da se ona 
primiče, Garth okrene glavu, a Jani se učinilo 
nemoguće, da krasnih blistavih očiju nema više. 

»Je li bilo lijepo u šumi? Simpson će i mene 
povesti onamo poslije luncha. Međutim, ako ni- 
ste umorni, miss Gray, dovršit ćemo naš jutarnji 
posao.« 

Garth je izdiktirao pet pisama. Zatim Jane 
primijeti, da je njezino pismo iščezlo, ali od- 
govor je još uvijek bio na stolu. Nakon kratkog 
oklijevanja upita: 

»A pismo za miss Champion? Želite li, da i 
ono otputuje, gospodine?« 

»Svakako, pa svršili smo ga, čini mi se.« 
»Mislila sam,« reče Jane nervozno i ne gle- 
dajući ga, »mislila sam, da ćete vi nakon one 
pripovijesti doktora Roba možda htjeti . . .« 

»Doktorova pripovijest ne može da ništa iz- 
mijeni u pogledu posjeta miss Championove,« 
reče Garth gordo. 

A onda nastavi mekše: 

»To me je pričanje samo podsjetilo . . .« 

»Na što?« upita Jane uhvativši se rukom za 
srce. 

»Da je ona vrlo plemenita žena,« završi Garth 
Dalmain. 


862 


XXIII. 

SLIJEPA JANE. 

Kad se Deryck Brand iskrcao na maloj dale- 
koj stanici, ogledao se kolodvorom, nadajući 
se, da će ugledati Janu. Ali nikoga nije bilo. On 
je bio jedini putnik. Odloživši hitro liječnikovu 
torbu na zemlju, kondukter skoči u furgon, i vlak 
krene dailje. 

Liječnik se popne u kola, koja su ga očeki- 
vala. Osjećao je neki nejasni nemir. Zašto Jane 
nije izišla da ga dočeka? Razočaranje radi toga 
ispunjalo je Branda mučnim slutnjama: zar je 
moguće, da su Janini živci popustili pod napo- 
rom? 

U blistavom jutarnjem svijetlu ugledao je na- 
skoro široke tratine i terase Gleneesha s nje- 
govim veselim skupinama cvijeća, šljunkom po- 
sutim stazama drvoreda i prsobranom, koji se 
dizao na rubu provalije nad dolinom. Simpson 
ga je primio na vratima halla, i Brand se u 
zadnji čas suzdržao, da ne zapita, što je sa »miss 
Champion«. Ta ga je nesmotrenost podsjetila, 
da mora biti na oprezu u govoru i u djelima. Da 
je izdao Janu, to sebi nikada ne bi mogao 
oprostiti. 

»Gospodin je iDalmain u biblioteci, sir De- 
ryck,« reče Simpson. 

Garth ustane sa sjedala i pođe ususret liječ- 
niku pružajući desnicu sa smiješkom na usnama, 
a bio je tako osovljen i uspravan u hodu, te je 
liječnik morao baciti pogled na lice lišeno očiju, 
da se uvjeri o identitetu čovjeka, koji je bio 
pred njim stupajući slobodno i lako. Zatim je 
primijetio svilenu uzicu, koja je išla od stolice, 
otkuda je Garth sad ustao, do vratiju. Lijeva 
ruka mladićeva puzila je lagano po vrpci, dok 
je hodao. Liječnik turi svoju desnicu u ruku, 
koja mu je bila pružena, i stisne je srdačno. 

»Dragi prijatelju, kako ste se izvrsno promi- 
jenili!« 

»Zar ne?« odgovori Garth ushićeno. »To vam 
je u cjelosti djelo odlične male bolničarke, koju 
ste mi poslali. Prvorazredna je, moram to da 
vam kažem!« 

Našao je bez muke svoju stolicu i primakao 
za liječnika onu, na kojoj je Jane obično sje- 
dila. 

»Sve je ovo njezin izum.« 

Otkopčao je uzicu i pustio je da padne na 
zemlju, ali tako, da se ipak nije potpuno odi- 
jelila od stolice. 

»Vidite, da je na ovoj strani jedna uzica, koja 
vodi do glasovira, a druga do prozora. Kako 
razlikujete jednu od druge?« 

»Po boji. Jedna je smeđa, druga crvena, a 
treća plava,« odgovori liječnik. 

»Da,« odgovori Garth, »vi ih razlikujete po 
boji, ali ja ih prepoznajem po razlici u tkivu i 
debljini. Vi tu razliku ne vidite, ali ja je osje- 
ćam.« 

»Sretan sam,« odgovori liječnik, »da ste za- 
dovoljni sa sestrom Rosemary.« 


»Da sam zadovoljan!« klikne Garth, »recite, 
da mi je naprosto pomogla da ponovo oživim. 
Stid me je, kad pomislim na duševni ponor, u 
koji sam bio zapao, kad ste vi došli, Brand. Bio 
sam dronjak, otpadak ... Vi ste zacijelo pomi- 
slili, da sam kukavica i budala.« 

»Ni jedno ni drugo, dragi prijatelju, vi ste 
tada proživljavali užasno gorku kušnju. Bogu 
hvala, da ste iz nje izišli kao pobjednik!« 

»Mnogo imam da zahvalim vama, Brand, ali 
još više moram da zahvalim miss Grayevoj. Rado 

bih, da je tu, da vas vidi. Ali otišla je na otsu- 
stvo za konac tjedna.« 

»Otišla! ... Pa baš sada?« klikne liječnik, za- 
letjevši se umalo po drugi put. 

»Jest, otputovala je sinoć, da provede week- 
end u okolici. Rekla mi je, da će se povratiti u 
ponedjeljak rano ujutro. Regbi, da joj je trebalo 
odmora, a prilika vašega dolaska učinila joj se 
zgodnom. Brand, uistinu je previše ljubazno od 
vas, što ste proputovali čitav taj put, da me vi- 
dite. Meni je upravo neugodno, da ste se toliko 
potrudili.« 

»Nek vam ne bude neugodno, dragi dječače. 
Premda sam zapravo došao radi vas, imam u 
susjedstvu još neko drugo poznato lice, koje 
me zanima. Velim vam to zato, da budem pot- 
puno pošten prema vama i da vam olakšam bre- 
me zahvalnosti, koje vas tišti.« 

»O, hvala,« reče Garth, »vi olakšavate moje 
kajanje, ali to ne umanjuje moju zahvalnost. A 
sada ćete ručati . . . Samo, čujte, Brand . . .« 

Garth porumenje kao dijete. Oklijevao je ča- 
sak . . . »Vrlo mi je žao, kad pomislim, da ćete 
biti uvijek sami kod jela, pošto je miss Gray 
odsutna. To mi je žao, ali ja ... ja uvijek jedem 
napose. Simpson me poslužuje.« 

Nije mogao da vidi liječnikov pogled pun ra- 
zumijevanja, ali glas, koji je sa mnogo saučešća 
odgovorio: »Pa da, razumij-e se,« bez ikakve dru- 
ge primjedbe, dao mu je odvažnosti da dometne: 

»Ne mogu čak da prihvatim niti prisutnost 
miss Grayeve. Mi uvijek jedemo« odijeljeno. Ne 
možete zamisliti, što to znači loviti zalogaj po či- 
tavom tanjuru, i misliti pri tom, da luta stolnja- 
kom, dok ga vi tražite . . .« 

»Ne, ne mogu da zamislim,« reče liječnik, 
»nitko, koji nije doživio to mučno iskustvo, ne 
može da ga zamisli. Ali, kako to, da vas Simp- 
son manje smeta, nego li sestra Gray, koja je 
po svojem zvanju navikla na takve stvari?« 

Garth ponovo porumeni. 

»Jer, vidite, Simpson je onaj, koji me brije, 
oblači i vodi na šetnju; i premda je to svaki put 
iskušenje, na to se iskušenje počimam privika- 
vati. Ukratko, situacija bi se ovako mogla ozna- 
čiti: Simpson predstavlja moje tjelesne oči, a 
miss Gra<y oči moje duše. Znate li, da me miss 
Gray nije nikada dirnula, dapače se nije nikada 
ni rukovala sa mnom? Ja sam sretan zbog toga, 
jer je ona za mene samo duh i glas, i to glas, 
koji mi vanredno pomaže. Čini mi se, kao da ne 
bih mogao živjeti, da je ne čujem.« 

Garth pozvoni i naloži Simpsonu, da povede sir 
Derycka u njegovu sobu i nek mu donese ru- 
čak. 

Liječnik se uredio i obukao svoje ladanjsko 
odijelo: kratke hlače i stari lovački kaput, a za- 
tim je tečno ručao. Upravo se oduševljavao ka- 
vom stare Margery, kad se ova pojavila. On je 
odmah upita, u čemu to ona priređuje kavu. 

»U zemljanu loncu, sir Deryck,« odvrati sta- 
rica, pa dometne: »Hoćete li biti tako dobri da 
dođete sa mnom, ali tiho, kad dovršite ručak? 
Samo tiho,« ponovi Margery i pođe naprijed 
pred liječnikom. 

Uspeli su se bez buke stubištem i krenuše du- 
gim prilično tamnim hodnikom, kojemu su sti- 
jene bile ukrašene starinskim oružjem i slikama. 

»Kamo me vodite, mistress Margery?« upita 
liječnik prilagođujući svoj korak tapkanju sta- 
ričinom. 

»Začas ćemo biti na cilju, sir Dervck!« 

Na kraju hodnika starica se zaustavila), poku- 
cala lagano na neka vrata i otvorila ih šapćući 
tajanstveno: 

»Tu je sir Deryck, miss Gray.« 

Pa uvede liječnika u udoban mali salon. 

Velika vatra plamsala je na kaminu. Jane je 
sjedjela u naslonjaču s visokim zastoljem, po- 
loživši noge na podglavke kamina. Liječnik je 
u prvi mah ugledao samo vrh njezine glave i 
jednostavnu sivu suknju. 

»Oh, Dick,« javi se odmah Jane, »jeste li to 
vi? Uđite i zatvorite vrata. Jesmo li doista sami? 


Dođite brže da mi stisnete ruku, inače ću kre- 
nuti da vas tražim . . .« 

U tren oka liječnik se našao uz nju: pokle- 
kao je jednim koljenom na zemlju pred visokim 
sjedalom i uhvatio ruke, koje su ga tražile. 

»Janice,« reče, »draga Janice!« 

A onda mu čuđenje i ganuće oduzeše riječ. 
Janine su oči bile pokrivene neprozirnim pove- 
zom od crne svile, koji je bio čvrsto privezen 
na debele pletenice. Bilo je nešto uzvišeno u 
slici te žene, koja je sjedjela sama u salonu za- 
tvorivši oči svijetlu . . . 

»Prijatelju,« poče Jane, »ja sam otputovala 
na week-end u zemlju, gdje caruje vječna tama. 
Oh, Deryck, bilo je nužno, da ja poduzmem taj 
put. Morala sam točno znati, što znači činjenica 
biti slijep, i to u najsitnijim pojedinostima, jer 
je to bio jedini način, da uspješno pomognem 
svojem ubogom Garthu. Ja nisam nikada imala 
mnogo mašte, čak ni u svojoj najranijoj mla- 
dosti; danas pak nemam je više nimalo. A bu- 
dući da se on nikada ne tuži, ja ne znam, što 
je najmučnije u njegovu stanju. Samo mi je 
jedno sredstvo moglo pomoći, da to otkrijem: 
biti i sama slijepa četrdeset osam sati. Margery 
i Simpson vrlo su me dobro shvatili i pomažu 
mi kolikogod mogu. Simpson izvidi, prijeti li 
nam kakva opasnost, kad hoćemo da siđemo 
ili uziđemo, jer bi to bila komplikacija, da se 
dvoje slijepih sastane! Margery mi pomaže u 
svemu onome, što ne mogu da sama učinim, a 
toga je tako mnogo, Dick, ne biste vjerovali, 
koliko je mnogo toga ... Pa onda ta grozna 
tama, taj crni zastor, koji vam uvijek visi pred 
očima, nepomičan kao zid . . . bez dna kao pro- 
valija, u koju ti se čini, da ćeš upasti ... A iz te 
tmine izlaze glasovi. Ako govore glasno, poga- 
đaju te kao udarci kladiva, ako su tihi, plaše 
te. A kad se jutrom probudiš u istoj tami, koja 
te je čitavu noć obavijala! Ja sam to dosad oku- 
šala samo jedamput, jer sam počela pokus tek 
sinoć prije večere, ali bojim se sutrašnjega ju- 
tra. Zamislite, kako mora biti pri duši onome, 
koji se uvijek ovako budi bez ikakve nade, da 
će ikada ugledati sunce! A jelo!« 

»Što, zar vi ne skidate povez ni za vrijeme 
jela?« klikne liječnik. 

»Naravno. Vi ne mažete zamisliti', kako čo- 
vjeka ponižava, kad traži po tanjuru komadić i 
konačno ga nađe na stolnjaku. Ne čudim se 
više, što moj ubogi Garth ne će da me pripusti 
k svojemu stolu, ali kad dovršim ovu svoju 
vježbu, nadam se, da će na to pristati, i da ću 
mu ja znati pomoći, dok ne svlada te poteškoće. 
Oh, Dick, pa morala sam da se odlučim na ovo 
iskustvo, drugačije nije išlo . . .« 

»Da,« potvrdi liječnik mirno. 

Jane nije vidjela ganuća na licu svojega pri- 
jatelja. 

»Budući da ste vi takvi, morali ste to poduzeti.« 

»Ah, kako sam zadovoljna, što vi potvrđujete 
tu nuždu, Đeryck. Tako sam se bojala, da vi ne 
biste smatrali to suvišnom i djetinjastom stvari 
A moralo je to da bude sada ili nikada, jer ako 

mi oprosti, ovo će, nadam se, biti po- 
sljednji week-end, što ću ga ikada 
provesti bez njega. Mislite li vi, da će 
mi oprostiti?« 

»Ah, ubogo moje dijete, što mogu 
ja da vam kažem?« liječnik će ga- 
nuto. »No dajte mi recite, zar doista 
ni časak ne skidate taj povez?« 

»Jedino dok operem lice,« odgovori Jane 
smiješeći se. »Ali mogu vam jamčiti, da te dvije 
minute držim zatvorene oči. Noćas me je pak 
povez tako grijao, te nijesam mogla da spa- 
vam. Skinula sam ga dakle za sat-dva, ali prije 
zore probudila sam se i svezala sam ga po- 
novo.« 

»I vi kanite da ga nosite do sutra ujutro?« 

Jane se nasmiješi. Pogađala je, kamo pitanje 
šiba. 

»Do sutra naveče, Dick,« odgovori milo. 

»Ali, Janice,« klikne liječnik glasom punim 
ogorčenog protesta, »valjda ćete me vidjeti 
prije nego li odem! Inače bi to značilo tjerati 
pokus predaleko.« 

»Ne,« reče Jane prignuvši se k njemu. »Ah, 
Deryck, tako mi je teško, što* vas čujem, a ne 
vidim vas, da bolje shvaćam, što će njemu biti 
uvijek jedna od najtežih njegovih kušnji!« 

Liječnik pristupi k prozoru i ostane tamo 
zviždeći tiho. Jane shvati, da se bori sa svojom 
zlovoljom. Počekala je strpljivo. On je naskoro 
prestao da fućka, i ona ga je čula, kako se pođ- 
glas smije. Zatim se povratio i sio opet do nje. 

»Vi ste uvijek bili jedna od onih glava, koje 
svakoj stvari idu do dna. Polovične vam mjere 
ne odgovaraju. Moram dakle da se složim 
s vama.« 


:U.iP£NA CRKVA I ŽUPSKI DOM U PODTURENU 
U MEĐUMURJU 

Jane potraži liječnikovu ruku. 

»Prijatelju,« reče, »osjećam, da ćete mi vi 
pomoći, ali nikada vas nijesam vidjela tako 
blizu da postanete sebični!« 

»U svakome od nas dva su čovjeka,« nastavi 
liječnik,« i svaki je od njih za onoga drugoga 
opasni neznanac. Mi muškarci tražimo da bu- 
demo na prvome mjestu kod žena, s kojima 
smo u užoj vezi, i to nesamo kod onih, koje 
nam isključivo pripadaju, već i kod onih, za 
koje sebi umišljamo, da imamo neko pravo na 
njih: na primjer oci i kćeri, braća i sestre, pri- 
jatelji i prijateljice. Tako hoće narav, koju mo- 
ramo naučiti svladavati. Dopustite, da vam da- 
dem šešir i ogrtač. Navikao sam da prekapam 
po stvarima moje Flower, pa znam, kamo treba 
ići. Ne ćete? Molim, kako želite. Poslat ću vam 
Margery. Ali nemojte, da vas dugo čekam. Ra- 
zgovarat ćemo slobodnije napolju, a vi ćete ko- 
ješta otkriti, što vam može da posluži, kad bu- 
dete vodili svojega prijatelja. Samo pazite do- 
bro, silazeći niz stubište sa starom Margery. 
Zamislite, molim vas, da se srušite s njome, 
Jane! Da ubijete ženu, koja kuha tako izvrsnu 
kavu!« 

(Nastavit će se ) 


ASTURIJA, KOLIJEVKA ŠPANJOLSKE DRŽAVE 


Prije godine 1223., potukla je muhamedanska 
vojska, u kojoj su bili Arapi i Berberi, kršćansku 
vojsku Zapadnih Gota, koji su u ono vrijeme vla- 
dali Pirinejskim Poluotokom. 

Arapi su i Berberi zauzeli malone svu onu ze- 
mlju, gdje su sada države Španjolska i Portu- 
gal. Samo su se u sjevernome primorju Pirinej- 
skoga Poluotoka kršćani obranili od musliman- 
ske vlasti pa su odanle stali druge krajeve oslo- 
bađati od arapskoga jarma. 

Zemlja, u kojoj su se kršćani skupili za boj 
protiv muslimana, zvala se Asturija. Ime je ze- 
mlji nastalo od imena staroga naroda Asturaca, 
što su u njoj živjeli u davno doba, 

U Asturiji su vladali kršćanski kraljevi. Prvi 
je bio Pelagoje. Vladao je od 720. do 737. go- 
dine poslije Isusa. Drugi je kralj bio Favila Vla- 
dao je samo dvije godine (737. — 739. god ) Treći 
je kralj bio Alfonso I. Vladao je od 739. — 757. 
godine. Zauzeo je zemlju Galiciju. Četvrti je 
kralj bio Froila I. (757. — 768. godine). On je 
osnovao grad Oviedo, koji je postao glavnim 
gradom asturske kraljevine. 


Silni je franački kralj Karlo Veliki, koji je po- 
stao i rimskim carem, oslobodio od Arapa kra- 
jeve na jugu od Pirineja. Od zemalja, koje su 
bile oslobođene od Maura, (kako su zvali Arape 
i Berbere domaći kršćani), nastale su pomalo 
kršćanske državice, koje bi se sad ujedinile, sad 
odijelile jedna od druge. Od kraljevine je Astu- 
rije nastala kraljevina Leon i Kastilija. 

Kad su Arapi bili malone sasvim istjerani- s Pi- 
rinejskoga Poluotoka, bile su ondje četiri kršćan- 
ske države: kraljevina Navarra, kraljevina Kasti- 
lija, kraljevina Aragonija i kraljevina Portugal. 

Danas su Kastilija, Aragonija i Navarra uje- 
dinjene u Španjolsku. Budući da je kraljevini 
Kastiliji bio početak zapravo u kraljevini Astu- 
riji, može se reći, da je Asturija kolijevka špa- 
njolske države. 

Oviedo je bio glavni grad sve do godine 914. 
Dakle je prestao biti glavnim gradom baš u ono 
vrijeme, kad je Hrvatskom vladao Tomislav. Sa- 
dao o Oviedu pišu mnogo po novinama, jer je 
ondje nastala velika buna. 

JOSIP ZIDARIĆ 

Izvorna novela 


LUTRIJA 


Svratio Mate Jokić u dućan, da kupi duhana, 
kad trgovac izvadi iz fijoke neki šareni papir 
kao novac i podnese Mati pod nos: 

»Vidiš li ti to?« 

Gleda Mate u papir, promatra ga te će reći: 

»Vidim, brate, kako ne bih vidio!« 

»A znaš li ti što je to?« 

»Ne znam, a rekao bih, bit će neki novac.« 

»E nije, brate.« 

»Nego?« 

»To ti je, vidiš, lutrija.« 

»Lutrija?« pogleda trgovca podozrivo Mate. 

»Lutrija, slatki brate moj. I evo odmah ću ti 
i reći, od kolike li je ona važnosti.« 

»A za koga to?« 

»Može i za tebe.« 

»Za mene?« zaprepastio se Mate. 

»Da, za tebe. To ti ide ovako. Kupiš eto ovaku 
lutriju, a tamo onda u gradu se igra. Znaš, go- 
spoda tamo miješaju, preturaju neke brojeve, 
pa čiji broj bude izvučen, taj onda dobije.« 

»Što dobije?« 

»Novac! I to, dragi brate moj, ne malo da do- 
bije, nego mnogo. Evo za ovaj papir, kod mene 
što je, ako ga posluži sreća, može da dobije pe- 
deset hiljada dinara.« 

»Uha, a što košta taj papir?« 

»Tebi ću dati za dvjesta dinara.« 

Češe se Mate iza uha, misli i premišlja, a ni- 
kako da se riješi. 

»Eto, znaš, ako baš nemaš, a ja ću ti dati 
onako na veresiju, ti ćeš se ovdje potpisati, da 
si mi dužan dvjesta dinara i ništa, brate.« 

»I veliš, može da se dobije pedeset hiljada?« 

»Može, i to vrlo lako. Samo ću tebi dati, i ako 
ne uzmeš sada, nemoj se ljutiti na mene, ako 
neko drugi kupi, kada odeš. Znaš, novac nije 
šala, a ja imam evo mnogo takvih lutrija, pa sad 
ko ima sreće, blago njemu.« 

Potpisao se Mate, da je dužan dvjesta dinara, 
uzeo lutriju, pažljivo je savio i metnuo u džep. 
Kod kuće ga je žena čekala na večeru. Stol je 
bio već postavljen. Sjeo Mate za stol, gleda 
ženu, rekao bi joj, ali ne zna samo, kako bi. Tra- 
ži zgodne riječi, ali ih od neke užurbanosti ne 
nalazi, sve su nekuda otišle i sada nikako da se 
vrate. Bojao se Mate, da će ga baba grditi, ali 
se najzad ipak odlučio: 

»Znaš, ovaj, kako da kažem, mi možemo još 
i sretni i bogati ljudi postati.« 

»Mi?« 

»Jest, mi.« 

»Danas se ne postaje lako bogat.« 

»E ti to misliš, ali može se dogoditi. Znaš, imam 
ovdje jedan papir u džepu, pa ako imam sreće, 
mogu na njega da dobijem pedeset hiljada di- 
nara. Pomisli, što li bi sve mogli kupiti!« 

»Kakav je to papir?« 

»Evo da ti ga pokažem.« 

Izvadio Mate lutriju, a žena je obrće, zagleda: 

»A gdje si to dobio?« 

»Kod trgovca.« 


»Što si platio?« 

»Ništa.« 

»Pa zar se takve stvari tek tako daju?« 

»Ma nije, znaš, nije mi tako dao, nego onako 
na veresiju.« 

»Za koliko?« 

»Za dvjesta dinara.« 

»Oh, što si, ako Boga znaš, pod matoru glavu 
uradio! Ja evo nemam dinara u kući za so, a ti 
mi se zadužuješ . . .« 

»Nemoj tako ženo. Pomisli samo, da možemo 
dobiti pedeset hiljada dinara, i eto sad što je 
dvjesta dinara prema tolikim novcima!« 

Zamislila se žena. Možda će ipak dobiti, ko 
zna, a onda ima čovjek i pravo. Ipak je on u 
pravu. Razveselila se baba, nada joj obuzela srce 
i raspričala se, teku joj riječi, kao da ih sipa 
iz rukava, a sve o tome, kako će sebi odmah, čim 
dobiju novac, kupiti novo odijelo, da joj ne će 
biti Stana Simićeva ni pod petom. Govori ona 
tako, a Mate je motri ispod oka: 

»I ne bi ti bilo sramota, da mi se takva ma- 
tora opravljaš?« 

»Nisam ja matora, ako si ti.« 

»Ne bi ja tebi dao novca za takve stvari.« 

»Ne bi baš ni ja htjela primiti. Misliš valjda, 
da je baš evo meni stalo mnogo do toga novca!« 

»Ima tu pametnijih stvari da se nabavi . . .« 

»Ja mislim, da sam ja prva na redu, pa tek 
onda sve ostalo dolazi.« 

»A što da ja vodim s tobom brigu?« 

»Samo da nije mene . . .« 

»Uh, našao bih sedam takvih. Bogat čovjek 
može da ih na svakom koraku nađe.« 

»Ti nisi čovjek, ti si . . .« 

»Ni riječ više da mi nijesi kazala! Razumiješ 
li, ni riječ ne ću više da čujem!« 

»E baš hoću!« 

»A kad hoćeš, onda evo ti!« 

Zamahnuo Mate rukom i udario ženu po obra- 
zu, da se odmah zanijela. Nastao u sobi plač: 

»Ti da mene tučeš? Nijesi me ni vrijedan! Idem 
odmah, jer ne ću više sa nečovjekom da živim.« 

»Idi! Idi! Briga me. Moći ću ja i bez tebe, sa- 
mo dok dobijem novac! Ima još takvih baba na 
svijetu, kao što si ti, nemoj misliti, da si jedina!« 

Ostao Mate sam kod kuće, a baba nikako da 
mu se vrati. Po selu pukla bruka: Mate otjerao 
ženu! Ali se on nije mnogo sekirao. Neka, mi- 
slio je, samo dok odem u nedjelju u dućan pa 
ću se raspitati, što je sa lutrijom. 

U nedjelju je naišao na seoskog pisara, po- 
vjerio mu stvar o lutriji, a ovaj zatražio, da je 
vidi. Izvadio bojažljivo Mate papir i dao pisaru. 

»E, brate slatki, reče pisar, pa ovo ti ne valja.« 

»Kako?« zaprepastio se Mate. 

»To je još od prošle godine, to se već prije 
igralo i ne važi više.« 

Odjurio Mate kao bez glave u dućan, dočekao 
ga ljubazno i susretljivo trgovac, ali ga Mate 
udari tvrdom šakom po glavi, da se odmah 
srušio. ANTE JAKSlĆ 

Književnost 

Dr Velimir Deželić, sin: »CRVE- 
NO SELO«. Sedma knjižica »Jeronim- 
skog svijetla«, namijenjena hrvatskom 
seljaku, obrađuje jedno od najaktu- 
elnijih pitanja u odnosu s marksi- 
stičkim naziranjem i marksističkom 
propagandom, koja se kod nas širi. 
Nosioci marksističkih ideja kod nas 
su redovito neupućeni i zavedeni rad- 
nici ili besposleni studenti, koji se 
mnogo umišljaju i koji se u svom 
očaju obraćaju revolucionarnom i ru- 
šilačkom pokretu komunizma očeku- 
jući uzalud od njega spas. No naš je 
narod u najvećoj množini seljački, pa 
kad je govora o širenju komunističke 
misli, treba se najprije zaustaviti na 
problemu, kako komunizam postupa 
sa seljačkim staležom. Komunistički 
propagatori znali su tuitamo iskori- 
stiti seljačku bijedu i nezadovoljstvo 
u svoje svrhe pa i u naše selo unijeti 
kobne komunističke ideje, no redovi- 
to su pri tome ili iskrivljivali činje- 
nice ili šutke prelazili upravo preko 
onih pitanja,, koja se direktno tiču 
seljačke kože. — Dr. V. Deželić je 
baš to pitanje zahvatio u najnovijoj 
brošuri »Jeronimskog svijetla« i na 
lak i svakome pristupačan način pri- 
kazao, kako izgleda taj toliko razvi- 
kani »komunistički raj« u ruskome 
selu. Ništa bolje ne bi bilo ni u dru- 
gim zemljama, gdje bi zavladao ko- 
munistički režim, — pa ni kod nas, 
— jer komunizam po temeljnom svom 
načelu ništi bit seljačke slobode i 
svih onih osebina, koje seljaka čine 
seljakom. Iluzorno je komunističko 
nastojanje, da bi se seljak riješio po- 
svema privatnog vlasništva, koje mu 
je po naravi i radu postalo neodje- 
ljivo, i da bi s jednakim elanom, lju- 
bavlju i uspjehom radio za neku ap- 
straktnu općenitost ne videći niti uži- 
vajući plodova vlastitog truda. To se 
najbolje pokazalo u suvremenoj Ru- 
siji, gdje ne pomažu ni sve najstrože 
mjere, koje prelaze u pravo nečo- 
vještvo, ni sva okrutna kontrola ne- 
smiljenih vlasti. Petgodišnji plan ko- 
lektivizacije seljačkog gospodarstva 
znači petgodišnju borbu proti rusko- 
me seljaku, a zbog toga i trajno na- 
zadovanje. — Dr V. Deželić je pozna- 
ti naš sociolog (Jeronimsko Društvo 
izdalo je dvije njegove socijalne knji- 
ge: »Socijalno pitanje« i »Obnova so- 
cijalnog poretka«) pa je pitanje ko- 
muniziranja sela znao zahvatiti s pra- 
ve strane. Knjižica će vrlo dobro doći 
svakome našem čovjeku, da se upo- 
zna sa zlom, koje donosi kod nas ko- 
munizam rušeći ono najbolje, što 
imamo: jezgru našeg naroda — na- 
še hrvatsko selo. (Cijena je knjižici 
1 Dinar. Naručuje se kod Jeronim- 
skog Društva, Zagreb, Trg kralja 
Tomislava 21.). 

Kazimir Bielawskich: »NOVI RAT 
RUSIJE I JAPANA?« Pitanje rata 
neprestano je na ustima 'ljudi. Govo- 
ri se o razoružanju i miru, a vlada 
neprestana bojazan za rat. Sa svih 
strana uvjeravaju, da u Evropi ne će 
tako brzo doći do rata, no svakome 
je jasno, da svakog časa može doći 


do jednog strašnog rata na dalekom 
istoku, gdje se boljševička država 
dodiruje s drugim azijskim država- 
ma. Taj bi rat imao karakter borbe 
za slobodu brojnih naroda, koji čame 
pod jarmom boljševika, a povod bi 
mu bio u rusko-japanskom sukobu. 
Raznoliki narodi žive u boljševičkom 
imperiju i ne mogu da se odreku 
svoje narodnosti (o ukrajinskom na- 
rodu izašla je nedavno u izdanjima 
MOSKA knjižica »Ukrajina u pandža- 
ma zvijeri«), no zasad je za sovjet- 
sku Rusiju najopasnije pitanje azij- 
skih njezinih zemalja (napose Sibira), 
koje odavna teže za svojim mirom i 
svojom slobodom. O tom problemu 
dalekog istoka napisao je iscrpnu 
radnju Kazimir Bielawskich pod na- 
slovom »Novi rat Rusije i Japana?«, 
a izdala ju je kao deseti svezak svo- 
jih izdanja Moderna Socijalna Knjiž- 
nica (MOSK). Pojedina brošura stoji 
3 Din, a naručuje se kod MOSK, Za- 
greb, Trenkova ul. 1. 

Dvije radnje prof. Petra Grgeča. 
Pored lijepog niza književnih i po- 
vijesnih djela napisao je prof. P. 
Grgeč čitava mnoštvo kritika, eseja 
i studija po različitim hrvatskim re- 
vijama, novinama i kalendarima. Iz- 
među tih su nedavno izišla dva mala 
sveščića posebno otisnuta: jedan iz 
kalendara »Napredak« za g. 1935. - — 
»Stari štap, koji, i danas 
propovijeda«, a drugi iz kalen- 
dara »Gospine Kumice« za g. 1935. — 
»V i n k o P r i b o j e v i ć, otac sve- 
slavenske misli među »Hr- 
vatima.« I jedna i druga rasprava 
plod su auktorova posjeta klasičnom 
Hvaru, u kojemu se pored ostalih 
uspomena čuva u biskupskoj riznici 
stari biskupski štap iz 16. vijeka (o 
kojem govori prva rasprava) i latin- 
sko Pribojevićevo djelo »O podrijetlu 
i uspjesima Slavena«, štamp. g. 1532. 
(predmet druge rasprave). — Domaći 
su stručnjaci slabo proučavali zname- 
niti hvarski štap biskupa Pritića, koji 
ima 73 prekrasna kipa i relijefa, pa 
su se o njemu, a napose o njegovu 
auktoru uvriježile razne krive tvrd- 
nje. Mnogo zanimljivosti o tom šta- 
pu i o stvarima, koje su s njime u 
veži, iznosi nam auktor u prvoj svo- 
joj radnji. — Druga radnja iznosi lik 
dominikanskog propovjednika iz 
Hvara — Vinka Pribojevića i njegovo 
kulturno značenje u našoj povijesti. 

Nikola Žic: »NIKOLA HERMAN I 
NJEGOV MOLITVENIK — BRAŠNO 
DUHOVNO«. Nikola Žic baveći se iz- 
vorima naše povijesti iznio je u našoj 
»Obitelji« lijepi broj kratkih i zanim- 
ljivih članaka. Nedavno je kao po- 
sebni otisak iz »Vrela .i prinosa« iza- 
šla njegova radnja o hrvatskom mo- 
litveniku iz g. 1693. »Brašno duhov- 
no«, a uz riju i radnja: Franjo Suš- 
nik i molitvenik »Put vu nebo« i 
»Putni tovaruš« (god. 1734.), na koje 
svraćamo pažnju naših čitatelja. 

»PASTIRI I KRALJEVI« je božična 
igra s pjevanjem, koju je prema 
slovenskom izradio dr Duka Kuntarić. 
Izdala ju je zadruga Dobre Štampe u 
Slavonskoj Požegi, a naručuje se uz 




cijenu od 5 dinara. Igrokaz će dobro 
doći našim društvenim pozornicama 
za božične blagdane. Ima osam glav- 
nih lica, a potreban je i pjevački zbor 
iza pozornice. Prije samog igrokaza 
nalaze se dvije žive slike, od kojih 
prva prikazuje čežnju starog zavje- 
ta za Otkupljenjem, a druga Navje- 
štenje Marijino. Prvi se čin događa 
u zimskoj krajini, drugi u Herodo- 
voj palači, a treći na putu, kojim 
prolaze tri kralja za Jerusalim. Igro- 
kaz se završava živom slikom, koja 
prikazuje Svetu obitelj, pastire i kra- 
ljeve kod jaslica. Preporučamo ovu 
glumu svima, koji žele prirediti ka- 
kvu priredbu za božično vrijeme. 

Film 

Češki film »Rijeka«. Početkom 
ovoga mjeseca prikazivao se u Za- 
grebu novi češki ton-film: »Mlada 
srca — mlada ljubav«, koji u 
originalu nosi nasjlov »gijeka« i o 
kojem smo i mi već donijeli vijesti, 
da je i od Češke katoličke kritike 
s pohvalom ocijenjen, a dobio je ne- 
davno i međunarodnu nagradu u 
Veneciji. Film započinje simbolikom 
savršenstva, kakvo je izišlo iz ruku 
Gospodnjih, da nastavi pravu dramu 
o velikim i sitnim zgodama dobrih 
ljudi i dobre djece. Odgojan je stav 
starog učitelja, koji dobro shvaća i 
dobro upućuje djecu na ljubav k ro- 
đenoj grudi i na izmjenično potpo- 
maganje, ganutljiva je briga rodite- 
lja za sinom, koji je iščezao, simpa- 
tična je i puna osjećajne idile prva 
ljubav dobrog dječaka i dobre dje- 
vojčice . . . Radnja se razvija mirno^ 
ali je napetost velika,, jer je skop- 
čana s bijesnim elementom nabujale 
rijeke i svladavanjem loših strasti u 
čovjeku. Slike su bistre i dobro po- 
stavljene, režija je vrlo dobro ’studi- 
rana i promišljena, a zvuk jasan. Ovo 
je sigurno jedan od nabolih čeških 
filmova, koji se nalaze na filmskom 
tržištu. 

Zabranjen film o Vatikanu. U 

Njemačkoj je Filmska komora Reicha 
zabranila prikazivanje filma o Vati- 
kanu, koji je bio izrađen i pušten u 
promet od Katoličkog filmskog sa- 
veza. 

Sve manje ljudi ide u kino. U 

češkosUovačkom glavnom gradu Pra- 
gu išlo je još prije dvije godine sva- 
ki dan poprečno 1300 ljudi u kino, a 
danas ide poprečno samo 700. Sličan 
je nazadak i kod nas. 

Radio 

Za 133.535 novih radio-slušača 

porasao je u godini dana broj radio- 
slušača u Njemačkoj. Sada je 1. listo- 
pada bilo svega 5,574.000 radio-slu- 
šača na području Njemačke. To je 
upravo sto puta više nego u Jugo- 
slaviji, a ipak je Njemačka brojem 
stanovnika samo 4 i po puta veća od 
naše države. 

Izumitelj radija Marconi najav- 
ljuje, da će za nekoliko mjeseci istu- 
piti sa svojim najnovijim izumom na 
polju televizije, koja da će iza toga, 
veoma brzo napredovati. 

lzvornanovela NEPOZNATI JUNAK 


U dalekoj stranoj zemlji živio je bogat čo- 
vjek. Bio je tako bogat, da je na svakoj burzi 
svijeta njegovo ime bilo poznato. Svakog je 
dana zaslužio više nego u najvećoj tvornici nje- 
gove zemlje svi radnici zajedno. Radi toga su 
ga od zgode dO' zgode zvali »novčanim kraljem.« 
Svagdje su ga se veoma bojali. Svojim je nov- 
cem postizavao to, da su prema njegovoj volji 
i hirovima propadale čitave industrije i nebro- 
jeno mnogi radnici ostali na ulici i bez kruha 
svakidašnjega. Države su ga pozivale k sebi kao 
željenoga gosta i na svečanim gozbama mini- 
stara i državnih poglavara držali su mu hvalo- 
spjeve, jer je svima trebao njegov novac. 

Jednoga je jutra koracao dvorištem jedne od 
svojih tvornica; jedva je odvraćao na smjerne 
pozdrave svojih radnika, koji su se radi toga 
srdili. Iznenada ču, kako jedan vozač ugljena u 
po glasa šapće svome drugu: »Što si taj utvara; 
kad umre, ne će ponijeti sa sobom više nego 
bilo koji od nas!« Jedamput opet ču, kako mu 
jedan radnik iza leđa govori: '»Deset godina 
nakon njegove smrti ni živa duša ne će spome- 
nuti njegova imena. Nema što da si utvara!« 

U njemu se sve uzbuni. Da to nije bio samo 
običan radnik, on bi ga pozvao na odgovor- 
nost. 

Noću je ležao bez sna na svom raskošnom 
krevetu i neprestano je slušao: »Deset godina, 
— deset godina, — nakon njegove smrti — ni 
živa, živa — duša — ne će — spomenuti nje- 
gova imena.« 

I gle, jednog jutra pročita u velikom svjet- 
skom listu, da ondje, daleko preko velike vode. 
jedan milijunski grad hoće da sagradi veliki 
most preko ogromne rijeke, jer grad bijaše 
stisnut između rijeke i mora. Gradske su se 
kuće vile do okruglog nebeskog plavog svoda 
izgrađene golemim kamenim kockama, a izme- 
đu njih su se vukle ulice slične grabama dubo- 
kim kao krateri vulkana. 

A s one strane ogromne rijeke prostirala se 
ravnica. Bila je teška od same plodnosti. Ugljen, 
petrolej, razne rude sakrivala je u sebi zemlja 
kao prostrane riznice starih careva i vladara 
Tu su se mogli ljudi razvijati i biti veseli. 

lillllllllilillllllllllllllllllllllllllllllllllllllllllllllllillllllllllllili 

^Najteže Je pronaći početak 
same bolesti! 

Glavno je kod svake bolesti sam početak, jer je 
svaka bolest u početku ozdravljiva. Cesto se događa, da 
Čovjek dođe liječniku odmah, čim nešto osjeti, i ovaj 
mu konstatira, da mu je bolest već zastarjela, a da on 
sam o njoj nije ništa ni znao! Podmukle su bolesti. Radi 
toga najbolje je stalno paziti na zdravlje i spriječiti 
širenje bolesti, dok zapravo Čovjek i ne zna još za nju! 
To je jedino moguće redovitim pićem čuvene 
RADENSKE mineralne vode. Osobito, ako se ne- 
lagodno osjećate, ali ako liječnik ne može ništa pronaći, 
a Vi osjećate, da Vam nešto manjka, odmah počnite 
redovito piti RADENSKU kiselicu! — Opširnu 
brošuru o Radenskim vodama dobijete badava: Kupa- 
lište Slatina Radenci. 

Čim je to pročitao, još istoga jutra upravi 
»novčani kralj« pismo vijeću toga grada i sa- 
opći mu, da će gradu darovati most tako velik 
i silan, a uz to još tako raskošan i lijep, da mu 
ravnoga ne će biti na čitavoj zemlji. — On 
stavlja samo jedan uslov. Most mora biti sagra- 
đen po njegovim željama i osnovama, i nitko 
ne smije na tom mostu platiti ni jedne jedine 
pare u ime prijelaza. 

Vijeće, neizmjerno začuđeno radi toga po- 
klona, bi s ponudom sporazumno. 

»Novčani kralj« naredi, da mu inžinjeri iz- 
rade nacrt za most ogromnih razmjera i umjet- 
nički izrađen. Na mostu je bilo najdivnije to, 
što su u velikom srednjem luku ogromni tra- 
movi morali biti tako postavljeni, da ime »nov- 
čanog kralja« u ogromnim slovima sjaji sa 
mosta daleko preko čitave krajine. — Nakon 
što je primio izrađen nacrt, dade da se opet u 
tuđim krajevima, ali na drugoj strani svijeta, 
unajme radnici i tehničari, a opet iz jedne dru- 
ge zemlje dade nabaviti gotove željezne tra- 
move, da u gradu ne bude nikoga, koji bi se 
mogao podičiti, da je bilo štogod — ma i naj- 
manju sitnicu — na mostu načinio. Osim toga 
htio je, da na njegovom mostu budu zastupani 
i ljudi i građa iz čitavog širokog svijeta. 

Svaka mu je želja — jer je imao novaca u 
izobilju — bila ispunjena. Osnove su mu se svi- 
djele. Tramovi i potpornjaci mosta bili su na- 
činjeni prema nacrtu. Radnici su čvrsto zabili u 
rijeci plivajuće dokove za mosne stupove. Iz 
dana u dan sve više dizali su se oni visoko iz 
vode u vis. Kraj njih su ogromne kamene koc- 
ke zaustavljale bijes vode. S obadviju obala 
rasli su ogromni lukovi poduprti drvenim ske- 
lama prema sredini rijeke. 

Radnici, nadglednici i inžinjeri radili su na 
zadnjemu svodu »novčanog kralja« iz čudno- 
vato konstruiranih tramova. I jednog ljetnog 
dana, kada sumrak preskače noć i dovodi s isto- 
ka zoru, dovezoše brižno zadnje dijelove kon- 
struirane na brodovima i nošene čekrcima. 

Ogromni ih čekrci spustiše kretnjom punom 
poštovanja na goleme željezne dijelove, što su 
u vis stršili. I na umirućem sunčanom svijetlu 
zasja u ogromnom natpisu usred svoda ime 
»novčanog kralja«. 

On je stajao malo udaljen, opojen strašću, i 
samo kao u snu čuo je bučnu, pobjedničku pje- 
smu radnika. Kad se spustila noć, ode on kući i 
stade razmišljati, kako bi u potpunoj tišini, bez 
velikih uznemirivanja, mogao ukloniti sve rad- 
nike, nadglednike i inžinjer'e, koji su most — 
gradili, da njega samoga zapadne čast, da je 
stvorio djelo za cijelu vječnost. 

Međutim se radni narod veselio i zabavljao 
po kantinama na obali. Glavni nadglednik grad- 
nje ležao je sanjareći u postelji, pun ponosa, 
radi ogromnog, divnog mosta. Iz sanjarenja ga 
trže mukla lupa, šuštanje, kreštanje, udarac, to-’ 

pot baš kao kad se sudare goleme mase želje- 
za. Brzo se obuče i otrči na obalu. Sav ukočen 
od užasa opazi na srednjem svodu mosta ime 
nekog nepoznatog, baš na onom mjestu, 
gdje je sinoć stajalo ime »novčanog kralja«. 
Odmah dade znak za uzbunu; tehničari i mno- 
štvo radnika još sneni dotrčaše iz svojih s o- 
bica; iz kantina dojuriše oni drugi. Na brzu 
je ruku pregledao čitav položaj, i odmah po- 
tjera neobičnom brzinom radnike sa mjehovima 
punim kisika na srednji svod mosta; dade da se 
ispale zadnji umetnuti čavli i prije nego što je 
sunce započelo svojom šetnjom po oblacima, 
zaploviše prema obali na brodu čekrci sa zad- 
njim, srednjim dijelom svoda. »Novčani kralj«, 
koji je odmah doznao, što se dogodilo, rasrdi 
<se vrlo, zaprijeti se vrhovnom, ali istodobno 
odmah zapovjedi, da se dvostrukom, pojačanom 
brzinom i snagom još istog ljeta sagradi novi 
srednji svod s njegovim imenom. To mu ne bi- 
jaše teško, jer on je imao novaca, imao ih je 
jako mnogo; mnogo i neizmjerno. 

Sa mnogo muke i napora, u neprestanom radu 
i danju i noću poče opet rasti ime »novčanog 
kralja« na srednjem svodu mosta. I upravo u 
vrijeme, kad su se zadnje lastavice sakupljale 
radi odlaska na skoro gotovom mostu, podvr- 
goše cijeli most najstrožoj kontroli, još jače 
zabiše stupove i stadoše zakucavati dvostrukom 
brižljivošću zadnje, velike čavle. 

Ali još prije nego što je zadnji radnik sašao 
sa gradnje, ču se iz čitavog skeleta mosta mukla 
luka. Sa štropotom, kao da je grom udario, ra- 
staviše se na sve strane ogromna .željezna slova, 
koja su sačinjavala ime »novčanog kralja«, di- 


zahu se i spuštahu se, i nije prošla ni minuta, 
pa opet zasja pred očima sviju nepoznato 
ime. 

Tražili su i tražili na sve strane nosioca toga 
imena i nakon dugog vremena doznaše, da 
je to jedan priprosti pomoćni bravar, koji je 
na jednom od mnogobrojnih gradilišta poma- 
gao pri izgradnji velikih tramova. »Novčani 
kralj« je još uvijek mislio, da se radi o potaj- 
noj zavjeri protiv njega i njegove slave, i pred 
sudom optuži toga radnika. 

Na raspravi pred sudom pitala su velika go- 
spoda radnika uzduž i popreko; no on nije znao, 
kako je došlo do toga, da se na mostu pojavilo 
njegovo ime. Visoka su gospoda stajala ne- 
moćna i nisu znala, što da počnu. 

Jedau od sudaca pokuša zadnjim pitanjem: 

»Zar vi niste ništa na mostu radili?« 

»Koliko ja znam, n i š t a,« odgovori ovaj. 
»Samo je jedamput bilo, išao sam pred ve- 
čer gradilištem i vidio sam, kako su čavli u jed- 
nom lijepo svedenom željeznom tramu zlo i ne- 
uredno zabijeni. Ne oklijevajući uzeo sam po- 
trebno oruđe i glave sam čavala tako zaoblio, 
da su izgledale okrugle kao svod nebeski, jer 
nisam mogao podnijeti, da bi na tako lijepom 
mostu ma i jedan čavao ružno izgledao. Dru- 
go ništa nisam na mostu uradio.« 

Kad je »novčani kralj« to čuo, padne mu kap 
i on se u klupi za svjedoke sruši mrtav. 

Radnik ga je pobijedio. »Novčanog kra- 
lja« odnesoše u pokrajnu sobu, a jedan od su- 
daca svečano i drhtava glasa progovori: 

»Što imamo ovdje da sudimo mi, ovdje je već 
Bog sudio!« ZVONKO 


ZA VELIKI SUŠNIKOV RJEČNIK 


Otac je Andrija Jambrešić jedan od najzna- 
menitijih naših starih hrvatskih isusovaca, ai oso- 
bito je poznat po svome rječniku u četiri jezika, 
štampanom u Zagrebu godine 1742.: »Lexicon 
latinum interpretatione illvrica, germanica et 
hungarica locuples.« Međutim u uvodu tome 
rječniku kazuje Jambrešić, da to nije samo nje- 
govo djelo, nego da je njegov rječnik nastao 
od rječnika jednoga drugoga isusovca, Franje 
Sušnika, koga je najprije živčana bolest, a onda 
i sama smrt god. 1739. zapriječila, te nije mo- 
gao dogotoviti svoga djela. Jambrešić onda 
dalje redom nabraja, šta je on još sam sve ura- 
dio, te je rječnik izašao takav, kakav jest. A 
napominje u uvodu i to, da su slavni hrvatski 
Staleži i Redovi svojim prilozima izdašno pomo- 
gli oca Sušnika za izdavanje rječnika. 

U zagrebačkom se državnom arkivu u t. zv. 
»Protocollum Conferentiarum Regni 1699. do 
1741.« nalaze točni podaci o tome gospodskom 
daru naših starih hrvatskih velikaša i druge go- 
spode ocu Sušniku. 

Bilo je to godine 1737. na dan 28. mjeseca 
studenoga. Hrvatski Staleži i Redovi drže u Za- 
grebu pod predsjedanjem bana grofa Josipa 
Esterhazija kraljevinsku konferenciju, na kojoj 


među ostalim rješavaju i molbu isusovca Franje 
Sušnika, kojom je molio, da mu se iz državne 
blagajne dade pomoć za štampanje njegova rje- 
čnika. Ovo je riječ po riječ zaključak spomenute 
konferencije o toj stvari (članak 14. i 15.): 

Otac Franjo Sušnik Družbe Isusove moli, da 
mu se iz javne blagajne dade i izbroji šest sto 
rajnskih forinti za štampanje rječnika u četiri 
jezika: u latinskome , hrvatskome , njemačkome 
i madžarskome. Izrađen je s osobitim marom i 
s uloženim trudom od više godina i silno je ko- 
ristan, a i nuždan školskoj mladeži ove kralje- 
vine. Na njegovu molbu u ovoj prilici , kad je 
javna blagajna opterećena različitim teškim ja- 
vnim redovnim i izvanrednim potrebama, odre - 
diše potaknuti i vođeni svojom podatnošću i da - 
režljivošću, da će za diku narodu hrvatskome, 
koji je dosad među svim skoro narodima ostao 
bez blagodati takova rječnika, i za korist mla- 
deži, te za olakšicu javnoj blagajni iz vlastitih 
džepova što prije platiti i rečenome ocu Sušni- 
ku za štampanje spomenutoga rječnika izbrojiti: 

Preuzvišeni gospodin, gospodin grof ban rajnskih 
forinti stotinu to jest 100; Presvijetli i prečašni gospo- 
din biskup zagrebački forinti stotinu to jest 100; Pre- 
svijetlii gospodin grof Ljudevit Patačić forinti pedeset 

(Svršetak, na strani 873.) 

NASA OSJETILA I HRANA 

Uloga osjetila kod hrane vrlo 
je važna. Očima godi lijepa 
boja i oblik jela, pa se često kod 
priređivanja jela više pazi na 
tu vanjštinu nego na sadržaj 
tog jela. A dai oči i na mno- 
štvo jela ne ostavljaju katkad 
čovjeka ravnodušnim, kaže po 
slovica: veće oči nego želudac, 
koja označuje lakoma čovjeka. 
Sluh pokazuje svoj utjecaj na 
naš želudac, ako smo gladni, a 
čujemo razgovor o kakvom do- 
brom jelu. Njuhom dolaze do 
nas razni mirisi jela, koja na nas 
djeluju ugodno te pobuđuju tek, 
ili su nam neugodni te pobuđuju 
u nama odvratnost. O p i p o m 
ustanovljujemo, da li je pecivo 
svježe ili staro, ali iz zdravstve- 
nih je razloga opipavanje jela 
nedopustivo i zato u društvu dje- 
luje nepristojno. Najvažniji je 
svakako okus, kad se radi o 
jelu, jer on odlučuje, da li nam 
koje jelo ide u tek ili ne ide, pa 
ćemo ga prema tome jesti ili ne 
ćemo. Dakako da nas kod tog 
okus može navesti i na krivi put: 
da nam učini ugodnim jelo, koje 
je možda za tijelo štetno (na pr. 
poslastice u pretjeranoj mjeri), 
a da nas odvrati od jela, koje bi 
nam i te kako koristilo (na pr. 
neki ne piju mlijeka samo zato, 
što im je odvratan okus mlije- 
ka). Treba dakle odgojem okus 


Prije kupnje 

Vašeg zimskog kaputa i 
haljine razgledajte naš 
bogati izbor 

Štofova 

od najjeftinijih do najfi- 
nijih vrsta 

Pomodne ku(e 



(a i sva ćutila) udesiti tako, da 
budu u dobroj službi naše is- 
hrane. S. A. 

JEDNA BOJOVNA SPORTSKA 

IGRA 

U Engleskoj i u Americi veo- 
ma je obljubljen šport, koji ima 
dosta sličnosti s nogometom, a 
nosi ime rugby. I tu su igrači 
podijeljeni na dvije strane, te 
se bore da loptu utjeraju u pro- 
tivnička vrata, samo što se tu 
to čini rukama. Otimanje lopte 
nije tu tako bezopasno kao kod 
nogometa. Protivnički igrač smi- 
je onomu, koji ima loptu, ne sa- 
mo da je grabi rukama, već i 
da mu zapne nogu, da se baci 
na nj u trku i obori ga na tle, 
sprečavajući time, da ovaj s lo- 
ptom napreduje. Nije stoga ni- 
kako vo čudo na primjer, ako 
poslije jedne takve utakmice 
osim zabivenih golova imamo 
bilancu: dva mrtva, pet teže, a 
nekolicina lakše ranjenih. O 
»malenkostima«, kao što je iz- 
bijeni zub, iščašeni prst ili ka- 
kvo krvarenje, uopće se ne vodi 
računa. Uza sve to ova je igra 
u nekim zemljama veoma ob- 
ljubljena, te pravi ozbiljnu i us- 
pješnu konkurenciju nogometu. 
Na jug ta igra nekako ne pro- 
dire, ali dai dođe k nama, bilo 
bi jao i pomagaj. Ozbiljnih ne- 
sreća imamo i kod nogometa, 
a kod rugbya bi bilo gore. Iza 
svake utakmice bila bi potrebna 
barem šestmjesečna stanka, dok 
se neosposobe za igru oni »lak- 
še ranjeni«, a o ostalima se ne bi 
više ni vodilo računa. D. C. 

Majka i dijete 

KAKO SE HRANE DJECA 

Svaka majka treba da sama doji 
svoje dijete, jer je to dojenčetu naj- 
bolja hrana. To dojenje traje 9 do 12 
mjeseci, više ne (kako to katkad na 
selu majke čine), jer je nakon navr- 
šene prve godine djetetu potrebna 
druga hrana. Majka, koja doji dijete, 
može cijelo to vrijeme jesti sve ono, 
što je i inače obično jela i što joj pri- 
ja, ne treba joj nikakva jela bra- 
niti (samo prvih dana, dok leži, treba 
postupati opreznije, kao što je to kod 
svake bolesnice, ali to je obzirom na 
nju, a ne obzirom na dijete). Dok 
doji dijete, mora samo nešto više piti 
nego obično, i to najbolje mlijeka. 
Piva i vina nije dobro da pije, ako 
nije inače pila. Hrana majke, koja 
doji, neka ne bude biranija, nego što 
se ona obično hranila, a isto tako ne- 



ka radi sve poslove kao obično. Uopće 
cijeli njen život neka bude, kako je 
obično živjela d radila, to je najbolje 
i za nju i za dijete. (Prvih 6 mjeseci 
dobiva dijete šest obroka na dan. Već 
nakon šestog mjeseca treba početi 
dojenčetu davati i kaše i juhe, najpri- 
je po jedan obrok na dan mjesto jed- 
nog obroka mlijeka, zatim po dva 
obroka i tako redom, dok se dijete 
ne odvikne. 

Dijete, koje majka ne može dojiti, 
dobiva kuhano kravlje mlijeko, i to 
prva 3 mjeseca pomiješano s polovi- 
com vode, nakon 3 mjeseca dvije tre- 
ćine mlijeka s trećinom vode, nakon 
6 mjeseci tri četvrtine mlijeka i četvr- 
tina vode, pa onda svaki mjesec sve 
manje vode, a nakon 9 mjeseci samo 
mlijeko bez vode. 

Već nakon 6 tjedana treba do- 
jenčetu davati po 2 žlice soka od svje- 
žeg voća nadan i to mu se daje od- 
sada svaki dan; što dijete postaje 
starije, može mu se i pomalo više tog 
voćnog soka davati. Nakon 3 mjese- 
ca dobiva dijete 1 obrok kaže od gri- 
sa i 5 obroka mlijeka. Nakon četiri 
mjeseca dobiva 1 obrok kaše, 1 obrok 
zelenja protjeranoga kroz sito i 4 
obroka mlijeka. Kad dijete navrši 6 
mjeseci, dobiva uopće samo 5 obroka 
na dan, i to ujutro mlijeka, u 10 sati 
opet mlijeka, u 1 sat iza podne za 
objed juhe od telećih kosti i pasiranog 
zelenja, u 5 sati po podne mlijeka, a 
za večeru kaše od grisa. U osmom 
mjesecu se može u juhu zamutiti žu- 
manjak, mjesto samog mlijeka poči- 
nje dobivati slabe ječmene kave, a 
kaša od grisa može se zamijeniti i 
drugom kakvom kašom, na pr. ođ 
krumpira, od riže itd. K objedu ili za 
večeru može mu se davati i kakav 
naduvak. Nakon 9 mjeseci već može 
jesti i druge lakše tjestenine, a isto 
tako i telećeg mozga pa zatim sitno 
nasjeckanih jetara. Tako ide s hra- 
nom djeteta postepeno do konca prve 
godine. Početkom druge godine ne- 
ka mu se daje kava samo ujutro i po 
podne, o podne juhe, zelenja, tjeste- 
nine, voća i nešto mesa, a za večeru 
kaše. S. A. 


Rukavice Čarape Kupaći kostimi 

najukusnije izradbe I boje 
Novost: kuponi sa 10^-20% popusta 

„£EON", Z.agreb 

GUMDULICEVA UL. 5 I PRAŠKA UL. 6 

Jelovnik 

Juha od kruha s jabukama. Namo- 
či uveče 12 dkg ostataka staroga kru- 
ha u V 2 litre vode. Isto tako operi 
nekoliko jabuka te ih također na- 
moči. Drugi dan razdrobi kruh pa 
ga zajedno s onom vodom, u kojoj 
je namočen, s jabukama i komadi- 
ćem limunove kore kuhaj 1 sat u 
pari pod poklopcem. Onda promije- 
šaj nastalu kašu i zasladi je prema 
svom ukusu. Kad je nosiš na stol, 
nosi još u posebnoj posudi V 2 litre 
toploga mlijeka, pa sebi svako miješa 
po volji onu kašu s mlijekom. 

Hašć od fazana. Fazana peci, od 
pečenog skini prsa i metni ih na 
toplo. Ostalo meso poskidaj i sa- 
melji, metni na maslac u šerpu, po- 
spi sa malo brašna, preprži, zalij sa 

* crvenim vinom, te dodaj, ako imaš, 
pirjane sameljene vrganje, malo bi- 
bera i kiselog vrhnja*. Složi na zdje- 
lu u obliku cigle, prsa nareži i složi, 
kao da su cijela, te ih metni na ha,še 
i prelij sokom, u kojem se pekao fa- 
zan. 

Galantina u malim oblicima. Same- 
lji pol kg čiste teletine i primiješaj 
dvije žlice bešamela, soli, mirodije 
za paštele, dvije žlice slatkog vrhnja, 
jedno jaje, te sve dobro promiješaj 
i pasiraj. Male glatke oblike namaži 
sa maslacom, pospi brašnom, napuni 
smjesom, složi u tepsiju u malo vo- 
de, pokrij i kuhaj u pari. Iskreni na 
okruglu zdjelu i prelij sa holande- 
skim umakom. 

Raci sa majonezom. Skuhaj neko- 
liko potočnih rakova, povadi meso 
i pomiješaj sa gustom majonezom. 

* Ljusku od leđa i glave očisti i na- 
puni sa smjesom. Punjene složi na 
staklenu zdjelu, svakoga po leđima, 
napola prelij majonezu i ukrasi ze- 
lenim peršinom. 

r Roščići od badema. Metni na dasku 

28 dkg brašna i 28 dkg maslaca te to 
zgnječi valjkom. Dodaj 4 dkg očiš- 
ćenih samljevenih badema, 4 žumanj- 
ka, kavsku žlicu ruma i zamijesi ti- 
jesto. Iz tijesta načini dugački valjak, 
sijeci ga nožem na komade i načini 
poput oraha velike kuglice. Svaku 
kuglicu posebno razvaljaj u tanki, 
okrugli mlinac. Na svaki mlinac met- 
ni kavsku žlicu ove smjese: Mije- 
šaj 12 dkg vanilijina šećera sa dva 
žumanjka i jednim jajetom, dodaj 15 
dkg oguljenih sameljenih badema i 
malo ribane korice od limuna. Smje- 
sa treba .da je gusta. Kad metneš ma- 
lo te smjese na mlinac, okreni manju 
polovicu mlinca preko te smjese, a 
od veće polovice rub redom zavijaj i 
tako zatvori. Tople posipaj sa vani- 
lijinim šećerom, da budu bijeli. S. A. 


Slika desno : 

UKRAS S POCUL1CE 
(kape za starije žene) 

Vez : pečki, plosni i ovijanac iz Osekova 
Listovi označeni zvjezdicom * mogu biti je- 
damput zelene, jedamput ultramarin-boje 

Zorka Sever 

(Tumač boja vidi u „Obitelji* broj 7) 


Savjeti domaćici 

Mrlje od voća ili vina dadu se iz 
stolnjaka lako isprati, ako na takvu 
mrlju odmah metnemo komad sre- 
dine od kruha navlažene hladnom vo- 
dom. 

Gužvara ne će u pečenjari zagorjeti, 

ako u ugao pečenjare stavimo posudu 
s vodom. 

Ako stakleni čep ne možemo izvu- 
ći iz grla boce, treba grlo boce na- 
močiti u ocat, pa će lako ići. 


SVOJOJ DJECI 

nabavite za nikolinjski dar koju od 
dječjih knjiga iz 

KNJIŽNICE DOBRE DJECE 

Najnovije su : 

Buts: Lažna kraljica 
Martinović: Potfcarpatske priče 
Carrara: Čarobni kamen 

Sve su originalno ilustrirane 
Cijena svakoj uvezanoj knjizi 20 Din 
Narudžbe prima 

UPRAVA „OBITELJI* 


»VUK U OVČJOJ KOŽU pučka 
drama u dva čina, napisao dr Josip 
Andrić, cijena 10 dinara, naručuje se 
kod uprave »Obiteljic, Zagreb. 


đ(Hf udajo 


27. listopada: Siamski kralj, koji 
već nekoliko mjeseci putuje po 
Evropi, dao je izjavu, da se kani 
odreći prijestolja, jer je vojska 
u Siamu nesložna, pa je jedan 
dio za kralja, a drugi protiv nje- 


ga. 

28. Austrijski kancelar Schuschnigg 
pozvao je k sebi vođe austrijskih 
hitlerovaca i izjavio se spremnim 
za suradnju s njima, ako odusta- 
nu od daljnje hitlerovske propa- 
gande i prestanu s terorom. 

29. Šesnaesta godišnjica posljednje 
sjednice hrvatskoga sabora, na 
kojoj je proglašeno odcjepljenje 
Hrvatske od Austro-ugarske. — 
Između Njemačke i Japana do- 
lazi do sve užih veza. — U Ankari 
započelo zasjedanje Balkanskog 
Saveza. 

30. Ministar Jevtić izjavio, da će, na- 
kon što bude završena istraga 

0 marseiiilleskom atentatu, Jugo- 
slavija odlučno tražiti, da se sta- 
ne na kraj svakoj terorističkoj 
propagandi u inozemstvu. 

31. Otstupio ministar Boža Maksi- 
mović. — Bugarski kralj Boris iz- 
makao sretno opasnosti, jer je 
u vlaku, u kojem se vozio, došlo 
do eksplozije, od koje je stradao 
mašinovođa, te je sam kralj pre- 
uzeo ravnanje lokomotivom dalje 

1 tako spasio vlak od nesreće. 

1. studenoga: Balkanski Savez 
zaključio provesti svoju -organi- 
zaciju po uzoru Male Antante. 

2. U Marseillesu podignut privreme- 
ni spomenik Kralju Aleksandru i 
ministru Barthou-u na trgu bur- 
ze, gdje je na njih izvršen aten- 
tat. 








Za dobru djecu KRALJEVIĆ DRAGUTIN 


Živio je jednom kralj, koji je bio tako do- 
bar, da su ga svi nazivali »Dobrim kraljem«. 
Jednoga dana, kad je bio u lovu, skočio je u 
ruke kraljeve zečić, kojega su psi tjerali. Kralj 
ga pomiluje i reče: 

»Kad si tražio zaštitu u mojim rukama, ne 
će ti se ništa dogoditi.« 

Odnio je zečića u svoj dvor, metnuo ga u 
malu kućicu i dao mu mnogo dobre hrane. 

Kad je u noći kralj bio sam u sobi, pojavi se 
ispred njega lijepa žena u haljini bijeloj poput 
snijega: vijenac lijepih ruža okruživao joj je 
glavu. Kad ju je Dobri kralj opazio, vrlo se za- 
čudio i nije znao, kuda je ušla, jer su sva vrata 
bila zatvorena. Lijepa žena mu reče: 

»Ja sam vila Kandida. Bila sam u šumi, kad 
si lov lovio i htjela sam znati, da li si doista 
tako dobar, kako se govori. Pretvorila sam se 
zato u malog zeca, kojega si spasio pred psima 
Tad sam se uvjerila, da si dobar, jer onaj, koji 
imade smilovanje sa životinjama, imade ga i sa 
ljudima. Došla sam da ti se zahvalim na do- 
broti. koju si mi učinio, i obećajem ti, da ću 
uvijek biti tvoja prijateljica. A sada zaželi, šta 
god hoćeš, i sve ću ti ispuniti.« 

Dobri kralj reče: 

»Ja za sebe ne želim ništa. Nego imam sina 
Dragutina i za nj, ako hoćeš, učini mi jednu 
uslugu.« 

»Drage volje,« rekla mu je vila. »Tvog sina 
mogu učiniti najvećim, najbogatijim ili najmoć- 
nijim kraljem svijeta. Izaberi od toga za nj, 
šta hoćeš.« 

»Za svog sina od svega toga ne želim ništa,« 
rekao je kralj. »Za uslugu, koju sam ti učinio, 
daj mu nešto bolje. Šta koristi čovjeku biti 
lijep, bogat, imati sve blago svijeta, ako je zao. 
Ti dobro znaš, da je on baš zbog toga ne- 
sretan . . .« 

»Dobro govoriš,« potvrdila je Kandida, »ali 
nije samo u mojoj moći učiniti kraljevića Dra- 
gutina čestitim čovjekom. I on sam mora da 
mnogo za to doprinese. Sve, šta mogu za nj 
da učinim, jest samo to, da ga dobro savjetu- 
jem i da ga kaznom nastojim popraviti, ako 
moje savjete ne bude slušao.« 

S tim obećanjem bio je Dobri kralj zadovo- 
ljan. Malo vremena iza toga — Dobri je kralj 
umro. Kraljević Dragutin, koji je tada naslije- 
dio svog oca, bio je vrlo žalostan i bio bi dao 
sve svoje blago samo da se utješi. 


Dva dana iza kraljeve smrti, kad je Dragutin, 
legao, pojavila se vila Kandida i rekla: 

»Ja sam obećala tvom ocu, da ću biti tvoja 
prijateljica. Da održim svoju riječ, donijela sam. 
ti jedan dar.« Tad je stavila Dragutinu na prst 
mali zlatan prsten sa riječima: »Čuvaj dobro 
ovaj mali prsten, jer je on najveće bogatstvo. 
Uvijek kad učiniš kakvo zlo djelo, prsten će 
te ubosti. Ali pazi, ako svoje zle čine budeš i 
nadalje nastavio, izgubit ćeš moju ljubav i na- 
stat će među nama neprijateljstvo.« 

Kad je vila svršila svoj govor, nestala je i 
ostavila Dragutina začuđena. 

Nakon toga Dragutin je postao tako razborit 
kod svojih čina, da ga prsten nikad nije uho. 
Zbog toga je bio sretan. Uz svoje ime Dragutin 
mogao je dobiti još i »Srećko«. 

Jednoga dana išao je u lov. Makar nije zlo 
radio, ipak ga je prsten stezao, ali nije uba- 
dao ... i zato se nije on na nj ni obazirao. Kad 
se vratio u svoju sobu, njegov mali pas Bibi 
skakao je na nj. 

»Skloni se. Nijesam željan tvoga milovanja!« 
rekao je kraljević. Siromašno ga psetance nije 
slušalo, nego ga je vuklo za odijelo. To je do- 
sadilo kraljeviću Dragutinu i on ga jako udari 
nogom. U taj čas ubode ga prsten tako snažno, 
da je posramljen sjeo u kut sobe govoreći: 

»Mislim, da mi se vila ruga. Kakvo sam zlo 
učinio, kad sam udario svoje dosadno pseto? 
Zar ja — gospodar velike kraljevine — nijesam 
slobodan tući dosadnu životinju?« 

»Ja ti se ne rugam,« odgovorio je neki glas 
na Dragutinove riječi. »Učinio si tri pogreške, 
a ne jednu. Bio si zlovoljan, jer ne voliš da ti 
se protuslovi, nego želiš da ti se ljudi i živo- 
tinje pokoravaju. Zatim si se rasrdio, a i to je 
veliko zlo. Naposljetku si bio okrutan sa živo- 
tinjom, koja to ne zaslužuje. Znam, da si ti 
mnogo iznad jednog pseta, ali ako je dopu- 
šteno i razborito mučiti niže, ja mogu ovaj čas 
tući i ubiti tebe, jer je jedna vila više nego 
čovjek. Biti gospodar velike kraljevine ne znači 
činiti zlo nego biti dobar svim stvorovima.« 

Dragutin je uvidio svoju pogrešku i obećao, 
da će se popraviti, ali nije održao riječ. 

U najranijoj svojoj mladosti odgajala ga je 
suluda dojkinja, koja ga je odmah pokvarila. 
Ako je htio neku stvar, trebao je samo vikati, 
plakati, udarati nogom — i ta žena dala bi mu 
sve, što je želio. To ga je učinilo tvrdoglavim. 
Također mu je govorila od jutra do večera. 





u trCaslUo/ kuci, 

Ilica n8 motzg 


TORBICE 

Puzy-Kovčezi 

u svim veličinama 

TOME ZA SPISE (AKTENUŠE), NOVtARKE, TORBICE 

za dame i sve vrsti kožnate robe 
Sada : 

Nova zgrada Zaklade, 

ugao Ilice i baruna Jelacića. 


POKUĆTVO 

Kupujte dobro i jeftino sa skladi- 
šta: Slavko Henč, Zagreb, 
Vlaška ul. 70b (Nadbiskupska 
palača). Izrada i po narudžbi. Van 
Zagreba dostava autom bez tro- 
škova pakovanja. 

kako će on biti kralj, kako će ga svi ljudi mo- 
rati da slušaju i kako će raditi sve, što bude htio. 
Kad je Dragutin već dobrano narasao, postao 
je ohol pred narodom. Katkada je nastojao da 
se popravi, ali mu je zlo prošlo u naviku i nije 
mogao da ga se otrese. Plakao je zato često, 
kad bi učinio pogrešku, i govorio bi: 

»Nesretan sam, jer se neprestano moram 
boriti protiv gnjeva i oholosti. Želio bih se po- 
praviti, ali kad to nije učinjeno u mladosti, ne 
će mi ni sada uspjeti.« 

Prsten je Dragutina često ubadao i katkada 
su ubodi bili tako jaki, da je i krv izlazila iz 
njegova prsta. Da učini kraj patnjama, bacio 
je prsten. Mislio je, da će tako biti najsretniji 
čovjek na svijetu. No postao je tako zao, da 
ga nitko nije mogao trpjeti. 

Jednoga jutra, kad se šetao, opazio je Dra- 
gutin lijepu djevojku i odlučio je da je oženi. 
Zvala se Zelie. Mislio je, da će ona biti sretna, 
ako postane kraljica, ali mu je Zelie odgo- 
vorila: 

»Sire, ja sam pastirica i nijesam bogata, ali 
ipak za vas se ne ću udati.« 

»Zato, jer vam se ne sviđam?« upita Dragutin 
sav uzbuđen. 

»Ne, moj kraljeviću,« odgovori Zelie. »Za 
mene ste takav, kakav doista i jeste, t. j. bogat 
i lijep, ali mene ne zasljepljuje ni vaša ljepota 
ni vaše bogatstvo, jer vaši gadni čini, koje 
svagdano radite, odvraćaju me od vas — i ja 
vas moram mrziti.« 

Dragutin se zbog toga rasrdi na Zeliju i za- 
povjedi svojim vojnicima, da je silom dovedu 
u njegov dvor. Djevojka ga je svakog dana 
sve više prezirala, a on — jer ju je ljubio — nije 
se usudio da je zlostavlja. 

Među Dragutinovim najmilijim nalazio se i 
njegov brat po mlijeku. Taj je čovjek bio sklon 
zlu, jer mu je njegov otac od mladosti davao 
zle primjere. Kad je on vidio žalosnog Dragu- 
tina, upitao ga je za razlog tuge. Kraljević mu 
je odgovorio, da ne može trpjeti prezir Zelije 
te da se odlučio popraviti. Ali zao čovjek od- 
govori: 

»Ti si veliki gospodin! Ne treba da se puštaš 
uznemirivati od proste djevojke! Da sam ja na 
tvom mjestu, prisilio bih je, da mi se pokorava. 
Sjeti se, da si kralj, a da je ona pastirica. Ne 


Vrhunac savršenosti ! 

Veliki kao i mali novi modeli 
1934 


Iriumph 

pisaći strojevi 

Samoprodaja: 

Pavao Patrčević, Zagreb 

Felrinjska ulica 35. Telefon 56-78 


daj joj zato nikakve hrane osim kruha i vode, 
stavi je u zatvor i ako ni onda' ne bude htjela 
da se za tebe uda, daj je krvniku, neka je ubije. 
Bit ćeš naime osramoćen, ako se sazna, da se 
jedna djevojka oprla tvojoj moći.« 

»Ali,« reče Dragutin, »zar ja ne ću biti osra- 
moćen, ako ubijem nevinu djevojku? Zelie nije 
ničemu kriva.« 

»Nije ni nedužna, jer je zločin ne slušati ri- 
ječi svoga gospodara,« prihvati njegov pouz- 
danik. »Ali ja mislim, da si i ti mnogo kriv, jer 
si joj dao previše slobode.« 

Udvorica je predobio Dragutina radi njegove 
slabosti i podigao svoj ugled kod kraljevića, a 
ujedno ugušio i njegovu dobru misao da se po- 
pravi. Dragutin je pod njegovim utjecajem od- 
lučio, da malu Zelie tako dugo muči, dok ne 
pristane na udaju. (Svršit će se.) 

napisala: LEPRINCE DE BEAUMONT 
Preveo : BOŽIDAR MOHAĆEK 

ZA VELIKI SUŠNIKOV RJEČNIK 

(Svršetak sa strane 869.) 

50; Presvijetli gospodin barun Gotthall for. 50; Presvi- 
ietli i prečasni gospodin prepošt zagrebački for. sto- 
tinu 100; Presvijetli gospodin barun Josip Sermage for. 
dvadeset to jest 20; Prečasni kantor Juraj Reess for. 
šezdeset 60; Prečasni gospodin arhiđakon komarnički 
Adam Čegetek for. 20; Gospodin Adam Oreški, vrhovni 
kraljevski poreznik, for. 30; Gospodin Baltazar Magde- 
nić, red. podžupan županije zagrebačke, for. 12; Gospo- 
din Stjepan Gudić, zamjenik podžupana iste županije, 
for. 8; Gospodin Sigismund Škrlec i gospodin Ivan 
Rauch prisjednici kraljevinskoga sudbenoga stola, svaki 
dvanaest for. to jest 24; Gospodin Nikola Petković, 
zapovjednik glinski, for. 12; Gospodin Matija Marko- 
vić 12; Gospodin Ivan Bužan, bilježnik sudbenoga stala, 
for. 12; Gospodin Ivan Saić, for. 12; Gospodin sudac Ku- 
šević, for. 12; Gospodin Adam Najšić, konferencijski 
tajnik, for. 12; — Zajedno i svega for. 644.*) 

Ovaj dokumenat imade golemo značenje za 
hrvatsku kulturnu povijest u prvoj polovici 18 . 
vijeka. U njem se pokazuje lijepa hrvatska na- 
rodna svijest kod naše duhovne i svjetovne go- 
spode toga vremena. Pokazuje se zajedničko nji- 
hovo nastojanje, da se i hrvatski narod domogne 
prosvjete i prosvjetnih vrela, kakva su imali 
ostali europski narodi toga doba. Naša gospoda 
i duhovna i svjetovna i daruju i žrtvuju u to 
ime. I to izdašno. To, što su oni ovom zgodom 
dali, dosiže mnoge i mnoge hiljade dinara u da- 
našnjem novcu. Ovaj nam dokumenat pokazuje 
dalje i brigu naše tadašnje gospode za svoje 
škole i za svoju omladinu. A pokaizuje nam i go- 
lemi kulturni rad isusovca Franje Sušnika i na- 
ših starih hrvatskih isusovaca uopće. To je prema 
tome uistinu jedan sjajan dokumenat iz starije 
hrvatske prošlosti. j. l, 

*) Ovdje je učinjena mala pogreška. Ima biti 646. 

iiiiiiiiiiiiiiiiiiiiiiiiiiiiiiiimiiiiimiimiiiiiiiiiiiiuiiiiiBimiiiii 

U svakoj kući treba da se nađe najnoviji roman Knjiž- 
nice Dobrih Romana: 

»OBITELJ VOJVODE HRVOJA« 

Napisao ga je poznati hrvatski književnik Narcis 
Jenko. — Cijena 30 dinara, uvezano 40 dinara. — 
Naručuje se kod Uprave »Obitelji«, Zagreb, Trg Kraija 
Tomislava 21. 

Ah, tako! A.: »Da, da! Bila je to u 
istinu ljubav na prvi pogled.« 

B.: »No, pa zašto se onda} nisi 
njom oženio?« 

L: »E, to baš i jest ono: poslije 
toga vidio sam je još češće.« 

Dječji nazor. Sinčić: »Je li, ma- 
mice, ako se tetića uda, pa ako bude 
imala sineka, onda će ona odmah 
biti baka?« 

Mama: »A zašto?« 

Sinčić: »Pa zato, jer je već tako 
stara.« 

Čudna znatiželja. Mali Mladen*. 
»Reci mi, dragi tatice, kako to, da 
se svaki dan baš toliko toga dogodi, 
koliko u novinama piše?« 

Dokaz. A.: »Vjeruj mi, posve je ne- 
osnovana tvrdnja, da vegetarijanska 
hrana prouzročuje mršavost.« 

B.; »Kako to?« 

A.: »Eto! Zna se na primjer, da je 
i slon vegetarijanac! . . .« 

Udavanje. Nevjesta (ogorčeno): 
»Glej! Djevera nema. Mladoženje ta- 
kođer još nema ... I to mi je neki 
red! Ja sam se već nekoliko puta 
udavala, ali takvog lošeg aranžmana 
još nisam imala! . . .« 


Zoro-aga, najstariji čovjek na svi- 
jetu, umro je u starosti od 160 go- 
dina. Neka je imao i samih 120, i to 
je dosta! Na njegovoj lješini prona- 
đeno je, da je imao tri bubrega! 
Ogromna je važnost bubrega za zdra- 
vlje i dobar osjećaj, jer se preko njih 
izlučuju otrovi i razni produkti unu- 
trašnje izmjene. Kada obole bubrezi, 
obično oboli poslije koji drugi organ 
(srce!) radi neizlučenih otrova, koji 
pomalo truju te organe. — Bubrezi 
su rešeto za zdravlje! Što je balzam 
za rane, to je RADENSKA za čišćenje 
krvi i bubrege! Radi toga zdrav i do- 
bar osjećaj kod onih, koji redo- 
vito piju čuvenu RADENSKU, našu 
najbogatiju mineralnu vodu po razno- 
likosti sastavina, taj prirodni balzam 
za bubrege i krv! — Besplatne cje- 
nike i sve upute daje: Kupalište Sla- 
tina Radenci. 


Na jezeru. Iznajmljivač ča- 
maca: »Molim vas, gospodine, da 
platite za čamac unapred.« 

Gospodin: »Zašto?« 

Iznajmljivač: »Hja, znate! Taj 
vam čamac vodu pušta . . .« 

Srebrni pir. Ona: »Dakle još mje- 
sec dana, dragi, pa ćemo proslaviti 
srebrni pir.« 

On: »A kako bi bilo, kad bi priče- 
kali još pet godina, pa ćemo tada 
moći svečano proslaviti tridesetgo- 
dišnji rat!« 

Dobra zamjena. Gospođa: »Moj 
je muž pomorac i nema ga skoro 
preko cijele godine kod kuće. Htjela 
bih jednog papagaja, da se kadikad 
bar donekle rastresem.« 

Trgovac; »Onda vam preporu- 
čam ovoga, koji zna govoriti.« 

Gospođa: »A govori li pokad- 
što i štogod glupo?« 

T rgo vac: »Ne brinite se, gospo- 
đo! Taj vam brblje takvih gluposti, 
da ne ćete ni primijetiti, da vam muž 
nije kod kuće!...« 

Laskanje. A v i j a t i č a r: »Ljubim 
vas, Đurđice, i vjerujte mi, da mi ni- 
šta na zemlji nije draže od vas!« 

Đurđica: »Ah, ja vam vjeru- 
jem. Samo ... vi ste takfo rijetko na 
zemlji! . . .« 

Na sudu. Sudac: »A jeste li taj 
zločin izveli sami?« 

Optuženi: »Ne, nisam! Već uz 
dobrohotno sudjelovanje mog druga 
Ivanka.« 

Anegdote. »Dakle pazite!« reče je- 
dan gospodin u nekom ovećem dru- 
štvu. »Sada ću vam ispričati jednu 
izvrsnu anegdotu.« 

»Čekajte malo!« upane mu u riječ 
drugi neki pripovjedač. »Ja znam 
jednu još bolju.« 

Uspjeh. A.: »Jesi li već štogod pro- 
dao, otkako si započeo sa slikanjem?« 

B.: »O da! Jedno odijelo, zimski 
kaput i fotografski aparat.« 

U oružarni. Mušterija; »Molim, 
ja bih htio kupiti revolver.« 

Oružar: »Kakav sustav?« 

Mušterija: »No hajd, reći će- 
mo: onakav za šest osoba.« 


. ^ u VOftL ftoftudo- ? 

1. Konavli su lijepi i pitomi kraj 
južne Dalmacije. Odakle mu to ime? 

2. Koje dalmatinsko mjesto ima za 
svoj grb lik poganskog grčkog bo- 
ga Eskulapa? 

3. Koje su kazališne družine op- 
stojale u XVI. stoljeću u Dubrovniku? 

4. Koja su najznatnija djela njema- 
čkog slikara Alberta Diirera? 

5. Na koliko se obreda dijele egi- 
patski katolici? 

6. Što je »čuhra«? 

7. Tko su Američani, a tko Ame- 
rikanci? 

ODGOVORI IZ PROŠLOG BROJA 

1. Prema brojenju od 1. listopada 
1930. nabrojili su na otoku Gronlandu 
16.901 stanovnika. Gronlandom upra- 
vlja kraljevina Danska. Stanovnici su 
Eskimi, a ima i nešto Danaca. Nad 
16.630 stanovnika upravljala je drža- 
va, a nad drugima je (što stanuju na 
Kapu Yorku) upravljalo te godine 
privatno trgovačko društvo. 

2. Engleska se s Uelsom dijeli na 
63 grofovije, a Škotska na 33 grofo- 
vije. (Grofovija je ondje otprilike 
isto, što su kod Hrvata i Madžara 
županije). 

3. Duljebi su bili veliko slavensko 
pleme, koje su zvali još i Bužanima, 
jer su živjeli pri rijeci Bugu. Danas 
je to Zapadni Bug. Stara je domo- 
vina Duljeba danas uglavnom pod 
vlasti Poljske. Duljebe su poslije zva- 
li i Volinjanima. Između 558 i 563 
godine poslije Isusa nadvladali su 
Duljebe Avari. Da se osvete Dulje- 
bima, naselili su ih kojekuda među 
druga slavenska plemena. Tako su 
jedni Duljebi ostali u Galiciji i VolU 
nju, druge su Avari preselili u Češ- 
ku, treće u Korušku, četvrte u Šta- 
jersku, a pete su naselili kojekuda 
po krajevima, gdje su poslije Hrvati 
organizirali sebi državu. Tako su se 
stari Duljebi među nesličnim Slaveni- 
ma pretvarali u Ukrajince, Čehe, Slo- 
vence i Hrvate. 

4. Cerezin ili umjetni vosak prave 
od ozokerita, zemljane smole, što je 
ima blizu mjesta, gdje izvire petrolej. 


DOBRIJAN NA ŠTAKAMA 



Hej, danas se eno vidi 
na Čikinom licu, 
da sa psetom priređuje 
čudnu utakmicu. 



Na štake se podigao 
i ulicom hiti, 
pored njega pseto juri , . . 
Ko će brži biti? 



Joj, gledajte, djeco draga, 
ovu treću sliku! 

Glete, glete: pseto će nam 
prestignuti čiku! 



A! se ne da dobri čika! 
On će stići prvi! 

Pa pojuri kao strijela, 
al se čitav — smrvi .. . 

Nov natječaj »Obitelji!« 


m 


i 


Recite svom djetetu 0 neba nacrta svetoga Nibolu, babo ga ono sebi za- 
mišlja. — Tu crtnju onda najkasnije do 18. studenoga pošaljite Uredništvu „Obi te ji“ (Zagreb, 
Trg Kralja Tomislava 21.) i uz nju nekoliko adresa, na koje bi se m gao naš iist slati na ogled 
Desetero djece , boja pošalju najuspjelije crtnfe , bit će nagrađeno vrijednim 
nagradama: prve dvije nagrade bit će uljeni umjetnički portreti svakog tog djeteta (od slikara 
A. Sergejeva), treća i četvrta nagrada bit će zanimljive dječje zabavne igre, a < stali h šest nagrada 
dječje knjige. — flastojte, da i vaše dijete svakako sudjeluje u ovom natječaju! Bit će to na veliko 

veselje i njemu i vama ! 











XX TENIS-RBKIBTTJ 


Vodoravno: 1. Zvuk, kad kukac 
leti. 2. Pridjev. 3. Najviše biće. 4. Oko 
čega se zemlja vrti. 5. Jama. 6. La- 
tinski pozdrav. 7. Njemačka zamje- 
nica. 8. Rijeka, koja utječe u Dunav. 
9. Zamjenica. 10. Usklik. 11. Kratko 
vrijeme. 12. Masna stvar. 

Okomito: 1. Grad. 2. Ima ii 
moru. 3. Seljačko oruđe. 4. Prilog. 
11. Pitanje u narječju. 13. Uzvik. 
14. (Pamet. 15. Ima na moru. 16. Ima 
u moru. 

Medu one odgonetače, koji do 
20. o. mj. pošalju valjano rješenje 
ove križaljke te pripišu još po 2 
adrese, na koje bi se »Obitelj« mogla 
slati na ogled, bit će razdijeljeno pet 
nagrada: 1 originalna umjetnička 
slika, 2 uvezana i 2 broširana ro- 
mana. 


KREVETI željezni, mjedeni i osta- 
lo čelično pokućtvo nabavit ćete 
najsoiidnije i najjeftinije kod proiz- 
vađača: 

FILIP BAUM, ZAGREB 

Tel. 83-60 I. Dežmana 1 (Prolaz Tuškanac) 



povišu ja rad orga- 
nizma i ublažuje' 
boli. Bolje kolanje 
krvi postižete 
ASPIRIN tabletama, 
tim neškodljivim 
sredstvom protiv 
nahlade, reumatiz- 
ma 1 zubobolje. 

ASPIRIN 

Zastupstvo: »Jugefa« k. d.. Zagreb. 

Oglas registr. pod S, Br. 12.314 od 25. VI. 1934. 

iiiiiiiimiiiimmimiiiiiiiiiiimiiiiiiiiiiiiiiiiiiiiiiiiiiiiiiimiiiimiiiiiiiiiiiiiimiiiim 


Svaka ta- 
bleta imade 
utisnut 
Bayer-ov 
križ ST\ 



UZAJAMNO OSIGURAVAJUĆE DRUŠTVO j 


Pa/aia Uzajamnog os/g. društva 
u Ljubljani 


Osnovano godine 190 0. n Ljubljani 

Kao takovo jest potpuno naše domaće društvo i jedino utemeljeno strogo na principu 
uzajamnosti, zato pruža potpunu garanciju osiguranicima. — PRIMA: u osiguranje ne- 
kretnine i pokretnine protiv šteta od požara i groma, staklo, staklene Dloće i zvona protiv 
šteta puknuća i rasprsnuća, te osiguranja protiv provalne krađe. ŽIVOTNA osiguranja u 
svim kombinacijama, miraz djeci, preskrba za starost, te pučka osiguranja bez liječničke 
pregledbe do Dm 20.000. — Tražite prospekte! — Sve uz najpovoljnije uvjete. 

Pouzdan/ zastupnici primaju se uz dobre uvjete. 

Sve upute i obrazloženja davaju 

PODRUŽNICE odnosno OLAVNA ZASTUPSTVA: 

Zagreb, Starčevlćev trg broj 6. — Telefon broj 25-57 
Beograd, Vaše Ćarapića ulica broj 10 Sarajevo, Vojvode Stepe Obala broj 42 

Split, Ulica 11. puka broj 22 Celje, Vodnikova ulica broj 2 

Glavni zastupnici u svim većim mjestima naše države kao / mjesni povjerenici 


iififiiiiiifitiuuiiiiiiiiiiiiiiiiiiiiiifliiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiitiiiiiiisiiviiiiifliiftfiiimiimiiisiimiiisiiiiiiiiiiiiiiiiiiiiiifiiiiiiiisiiiiiiiiiiiiiiiiiiiiivš 


llttstrovoni tjednik „ Obitelj * izlazi svake nedjelje . Pretplata 30 Din na tri mjeseca, za inozemstvo 4 dolara godišnje . Pretplata se plaća unaprijed 
Rukopisi se ne vraćaju. m Obitelj * izdaje Konzorcij Kuća Dobre Štampe . Za izdavača i uredništvo odgovara Dr Josip Andrlć, glavni urednik „Obitelji 
Zagreb, Trenkova /„ Adresa uredništva i uprave „Obitelji* : Zagreb, Trg Kralja Tomislava 21. Telefon 54-17. Ček. rač. pošt. šted. br. 33.536 * 
„Obitelp se tiska u Tiskari Narodnih Novina u Zagrebu. Za tiskaru odgovara V. Kirin , Deželićeva ul. 2. 

NOVIH KNJIGA 


1. Danica, kalendar za god. 1935. 

2. Mayer: Krvavi sabor križevački 

3. Jedna poučna knjiga 

4. Šarić: Evanđelist III. 

5 Babić: Zrdavlje sela 

6. Grmović: Pod čađavim krovom 
7 Blaževć: Temelji kršć. života 

8. Horvat: Hrvatski preporod u 

Dalmaciji 

9. Cezner Andrić: Domaćica u ku- 

hinji 

Samo 40 dinara 

DRUŠTVO SV. JERONIMA 

U ZAGREBU 


moderni pisaći stol 


RADNA SOBA 
INTELIGENTNOG 
ČOVJEKA 

Slika desno .VLASTITA KNJIŽNICA 
JE PONOS SV ' KOG INTELIGENTNOG 
ČOVJEKA 

Slika dolje: U OVAKVOM JEDNOSTAVNOM 
I UKUSNO NAMJEŠTENOM KUTU 
RADNE ' OBE IIJEPO MOŽE I UDOBNO 
RADITI DUŠEVNI RADNIK 

